title: Arthur Shawcross

text: Shawcross havaittiin masturboimassa sillalla, joka ylitti joen, jonne viimeinen uhri oli heitetty. Hänet pidätettiin, ja lopulta hän tunnusti.


title: Arthur Shawcross

text: Marraskuussa 1990 Shawcross joutui oikeuden eteen kymmenestä Monroen piirikunnassa tehdystä murhasta. Oikeudenkäynti televisioitiin ja sai korkeat katsojaluvut. Shawcross vetosi dissosiaatiohäiriöstä johtuvaan syyntakeettomuuteen, mutta valamiehistö totesi hänet terveeksi ja syylliseksi. Tuomari langetti 250 vuoden vankeusrangaistuksen.


title: Arthur Shawcross

text: Muutaman kuukauden kuluttua Shawcross vietiin Waynen piirikuntaan Elizabeth Gibsonin murhaoikeudenkäyntiä varten. Tällä kertaa hän myönsi syyllisyytensä ja sai elinkautisen rangaistuksen.


title: Arthur Shawcross

text: Shawcross kuoli 10. marraskuuta 2008 sydämenpysähdykseen.


title: Arkanoid

text: Arkanoid on Taiton kehittämä kolikkopeli, joka on julkaistu vuonna . Peliä kuvaillaan yksinkertaiseksi mutta addiktiiviseksi.


title: Arkanoid

text: Peli on "Breakout"-klooni, jossa perustarkoituksena on tuhota pallolla kaikki ruudussa näkyvät eriväriset palikat. Pelaaja ohjaa ruudun alareunassa näkyvää mailaa, jonka avulla palloa pitää kimmottaa palikoita päin. Kun kaikki laatikot on tuhottu, pelaaja pääsee seuraavalle vaikeammalle tasolle, jossa on uudet palikat. Arkanoid toi pelityyppiin omana lisänään erikoispalikat, joista saattoi saada esimerkiksi mailaansa lisäominaisuuksia.


title: Arkanoid

text: Pelin suosion takia siitä tehtiin neljä versiota kolikkopelimarkkinoille: "Arkanoid", "Tournament Arkanoid", "Revenge of Doh" ("Arkanoid II") ja "Arkanoid Returns".


title: Arkanoid

text: Viimeisin "Arkanoid" oli Super Nintendo Entertainment Systemille tehty "Arkanoid: Doh It Again vuonna" 1997.


title: Arkanoid

text: Vuonna 1987 lähes kaikille sen ajan merkittäville tietokoneille ilmestyessään "Arkanoid" aiheutti valtavan kloonien vyöryn heti samasta vuodesta alkaen. Useat kloonit olivat hyvin hätäisesti tehtyjä. Commodore 64:llä suosittu Arkanoid-henkinen peli oli Andy Greenin ja Rob Toonen toteuttama "Krakout" (1987). Samoin kenttäeditorilla varustettu "Traz" (1988) sai jonkinlaista suosiota. PC:llä huomiota VGA-grafiikallaan keräsi ilmainen "Bananoid" (1989). Amigalla "Amegas" (1987) on historiallisesti sikäli merkittävä, että sen alkumusiikki on ensimmäinen missään ohjelmassa käytetty MOD-musiikkitiedosto. C64:n "Traz" (1988) sekä 16-bittisten koneiden "Krypton Egg" (1989) saavuttivat myös myöhemmin mainetta.Seuraavat pelit eivät ole varsinaisia Arkanoid-klooneja, mutta useimmat niistä on julkaistu kloonien vyöryn aikoihin ja ne ovat selvästi saaneet inspiraationsa Arkanoidin ja Breakoutin peli-ideasta. Esimerkiksi "Light Corridor" (1990) on jonkinlainen kolmiulotteinen versio Arkanoidinsta.


title: Suezin kriisi

text: Suezin kriisi oli 29. lokakuuta – 7. marraskuuta 1956 käyty lyhyt sota Egyptin, sekä Ison-Britannian, Ranskan ja Israelin liittouman välillä. Egyptiin hyökänneet Britannia, Ranska ja Israel olivat alkaneet suunnitella sotaa Egyptin Gamal Abdel Nasserin ilmoitettua maan kansallistavan tuolloin brittiläis-ranskalaisen Suezin kanavan. Britannia ja Ranska päättivät palauttaa kanavan länsimaiseen hallintaan ja Israel osallistui sotaan miehittäen Siinain niemimaan. Kylmän sodan suurvallat Yhdysvallat ja Neuvostoliitto tuomitsivat hyökkäyksen pakottaen hyökkääjät vetäytymään alueelta. Britannialle ja Ranskalle kriisin päätös merkitsi niiden suurvalta-aseman loppua.


title: Suezin kriisi

text: Suezin kanava on vuonna 1869 valmistunut ja vuonna 1870 käyttöön otettu Välimeren Punaiseenmereen yhdistävä kanava Siinain niemimaan ja manner-Afrikan välissä. Kanava kuuluu maailman vilkkaimpiin merireitteihin. Kanavan rakennuttaminen oli ollut alun perin ranskalais-egyptiläinen hanke, mutta Egyptin osuus päätyi Britannialle maan talousvaikeuksien takia 1870-luvulla. Egyptistä tuli vain muodollisesti kuninkaansa alaisuudessa itsenäinen Britannian protektoraatti ja brittien taloudellisia etuja kanavalla oli valvomassa 30 000 sotilasta. Suezin kanava-alue oli myös ilmavoimien tukikohta, josta kuninkaalliset ilmavoimat uhkasi Neuvostoliittoa kylmän sodan alkaessa.


title: Suezin kriisi

text: Heinäkuussa 1952 Gamal Abdel Nasserin johtama nuorten egyptiläisten upseerien joukko kaappasi vallan Egyptissä tarkoituksenaan päästä eroon brittivallasta. Nasser piti itseään vallankumouksellisena ja panarabistina, joka pyrki käyttämään Egyptin eduksi maailman jakautumista eri leireihin. Ensin Nasser kääntyi Yhdysvaltojen puoleen haluten aseita Israelia vastaan, jonka kansaa Egypti oli tuolloin ottanut yhteen Egyptin hallinnoiman Gazan kaistaleen alueella. Kun Yhdysvalloissa aseita ei haluttu toimittaa, Nasser kääntyi Neuvostoliiton puoleen. Neuvostoliiton Nikita Hruštšovin hallinnon strategiaan kuului siirtomaiden käännyttäminen siirtomaaisäntiään ja niiden Yhdysvaltalaista liittolaista vastaan. Niinpä Egyptiin alkoi virrata rahaa ja aseita Neuvostoliitosta.


title: Suezin kriisi

text: Yhdysvalloissa presidentti Dwight D. Eisenhower, ulkoministeri John Foster Dulles sekä heidän kollegansa Britanniassa halusivat tuoda Egyptin ja Nasserin takaisin länsivaltojen piiriin houkuttimena taloudellinen tuki. Maailmanpankki, Yhdysvallat ja Britannia tarjosivat Nasserille 200 miljoonaa USD Assuanin padon rakentamiseksi. Pato Niilillä hallitsisi joen kausittaisia tulvia lisäten Egyptille tärkeää puuvillan tuotantoa sekä tuottaisi energiaa vesivoiman avulla. Vastineeksi Nasserin haluttiin kuitenkin vähentävän Israelin vastaista retoriikkaansa ja aloittavan salaiset rauhanneuvottelut David Ben-Gurionin kanssa. Egyptin tulisi myös ottaa etäisyyttä Neuvostoliittoon. Nasser ei kuitenkaan toiminut vaatimusten mukaisesti. Hän kieltäytyi rauhanneuvotteluista, kannusti Jordanian kuningas Husseinia karkottamaan brittisotilasneuvonantajat maastaan ja tunnusti Kiinan kansantasavallan. Kesään 1956 mennessä ajatus länsivaltojen rahoittamasta Assuanin padosta oli mennyttä.


title: Suezin kriisi

text: Nasser oli ennakoinut länsivaltojen luopuvan taloudellisesta avustaan. Neuvostoliiton kanssa oli solmittu vastaava sopimus 400 miljoonan USD:n avustuksesta Assuanin patoa varten, minkä lisäksi Nasser julisti 26. heinäkuuta 1956 Egyptin aikovan kansallistaa Suezin kanavan. Britanniassa Anthony Edenin hallitus alkoi pohtia sotilaallisen väliintulon mahdollisuutta. Hallituksen ministerien kokouksessa päätettiin Britannian välttämättömien etujen turvaamisen edellyttävän sotatoimia. Eden halusi osoittaa Britannian olevan edelleen suurvalta ja tuekseen hän sai Ranskan. Ranskassa pääministeri Guy Mollet halusi katkaista Nasserin tuen Ranskan siirtomaa Algeriassa taisteleville kansallismielisille sisseille. Kolmannen liittolaisen Ranska ja Britannia saivat Israelista. David Ben-Gurion halusi avata Egyptin hallitseman Tiraninsalmen Israelille. Yhdysvaltojen Eisenhower oli puolestaan varoittanut syyskuussa Edeniä siitä, että Yhdysvallat pelkäsi sotilaallisen väliintulon kääntävän Lähi-Idän ja Pohjois-Afrikan länttä vastaan. Yhdysvallat ei kuitenkaan ollut tietoinen Britannian, Ranskan ja Israelin suunnitelmista. 23. lokakuuta kolme liittolaismaata tapasivat Ranskan Sèvresissä, jossa sovittiin sotatoimien yksityiskohdista. Suunnitelman laati ranskalainen operaatiota myöhemmin johtanut kenraali André Beaufre. Israelin tuli hyökätä Egyptin Siinain niemimaalle, jolloin Ranska ja Britannia antaisivat molemmille osapuolille uhkavaatimuksen kanava-alueen läheisyydestä vetäytymisestä. Kun Nasser ei tähän suostuisi, brittijoukot puuttuisivat tilanteeseen ranskalaisten tuella.


title: Suezin kriisi

text: Israelissa Ben-Gurion esitteli suunnitelman Siinain valtaamiseksi hallitukselleen 28. lokakuuta. Kaikkia yksityiskohtia ei kerrottu, mutta hallituksen annettiin tietää toimien olevan suurvaltojen linjojen mukaisia. Edes armeija ei saanut tietää kaikista yksityiskohdista, mikä haittasi tulevia sotatoimia. Siviiliväestölle asiasta ei kerrottu mitään. Israelin hyökkäys Siinaille alkoi 29. lokakuuta. Ensimmäisessä vaiheessa noin 400 laskuvarjosotilasta tiputettiin alueelle lähellä Suezin kanavaa. Egyptiläiset yllätettiin hyökkäyksellä tyystin. Suunnitelman mukaan 30. lokakuuta Britannia ja Ranska esittivät molemmille osapuolille uhkavaatimuksen vetäytymisestä 15 kilometrin päähän kanavasta, jonne israelilaiset eivät todellisuudessa vielä olleet edes edenneet. Ennustettuun tapaan Egypti ei tähän suostunut, vaan kanavaan upotettiin aluksia sen tukkimiseksi, minkä lisäksi Nasserin liittolaiset Syyriassa räjäyttivät öljyä Irakista Välimerelle kuljettaneen öljyputken. 31. lokakuuta Ranskan ja Britannian ilmavoimat iskivät Egyptiin tehden Egyptin ilmavoimista toimintakyvyttömät.


title: Suezin kriisi

text: Hyökkäyksen alun kiivaan vastarinnan jälkeen Israel valtasi Gazan kaistan marraskuun alkupäivinä ja lähes koko Siinai oli sen hallussa 6. marraskuuta mennessä. Hyökkäyksen aikana maa sai tärkeää ilmatukea, aseistusta ja logistista apua Ranskalta. Lisäksi Egypti oli keskittänyt joukkonsa kanava-alueelle brittien ja ranskalaisten ilmahyökkäysten alettua. Israel oli saavuttanut tavoitteensa Tiraninsalmen avaamiseksi valloittamalla Siinain eteläkärjen ja salmen suun kaksi saarta. Koko operaatiossa oli saanut surmansa noin 200 israelilaista, kun taas egyptiläisten puolella tappiot olivat tuhansia. Maan armeija oli myös kärsinyt huomattavat materiaalitappiot. 7. lokakuuta Israel ilmoitti purkaneensa Egyptin kanssa vuonna 1949 tehdyn aseleposopimuksen, mikä tarkoitti käytännössä aikeita jäädä niemimaalle. Brittien ja ranskalaisten maajoukot saapuivat kanava-alueelle vasta edelleen jatkuneiden ilmaiskujen jälkeen 5. marraskuuta.


title: Suezin kriisi

text: Yhdysvalloissa uutinen kriisistä otettiin vastaan raivostuneena. Eisenhowerilla oli vain viikko seuraaviin presidentinvaaleihin. Maa ryhtyi ajamaan tulitaukoa YK:ssa ja yritti estää Neuvostoliiton väliintulon. Yhdysvalloille oli tärkeää, että Neuvostoliitto ei voisi käyttää tilannetta vahvistaakseen omaa asemaansa Lähi-idässä. Israelin Yhdysvallat uhkasi tuomita hyökkäävänä osapuolena. Liittolaiselleen Britannialle maa ilmoitti puolestaan Yhdysvaltojen ja Britannian erityissuhteen olevan vaakalaudalla. Neuvostoliitossa Hruštšov näki kriisin tilaisuutena ohjata maailman huomio pois tällä välin alkaneesta Unkarin kansannoususta. Maan pääministeri Nikolai Bulganin oli puolestaan uhannut osapuolia jopa ydinaseilla. 7. lokakuuta taistelevat osapuolet taipuivat YK:n turvallisuusneuvoston antamaan tulitaukovaatimukseen.


title: Suezin kriisi

text: Ranska ja Britannia suostuivat vetämään joukkonsa kanava-alueelta ja niiden tilalle alueelle sijoitettiin YK:n joukkoja. Näin sai lopulta alkunsa Yhdistyneiden kansakuntien UNEF I -rauhanturvaoperaatio, johon myös vuotta aikaisemmin Yhdistyneiden kansakuntien jäseneksi liittynyt Suomi osallistui. Ranska ja Britannia olivat viimeistä kertaa olleet keskeisessä asemassa Lähi-idän sodissa ja Suezin kriisin ratkaisu merkitsi viimein niiden suurvalta-aseman murenemista. Niiden tilalle Lähi-idässä olivat nousseet Yhdysvallat ja Neuvostoliitto. Britannian Edenille kriisi merkitsi uran loppua. Nasserille kriisi oli huomattava voitto. Vihollinen ei ollut saanut kanava-aluetta ja hänen hallintonsa ei ollut hajonnut. Nasserista tuli arabimaailman ja laajemmin koko kolmannen maailman sankari kolonialistien vastaisessa taistelussa.


title: Suezin kriisi

text: Israel ei ollut yhtä taipuvainen vetäytymiseen. Siihen oli kuitenkin lopulta taivuttava Yhdysvaltojen uhattua vetää kaiken tukensa maalta. Israel viivytteli pitämällä hallussaan kaistaletta niemimaalta Eilatista niemimaan kärkeen ja miehittämällä edelleen Gazaa, mutta lopulta näiltäkin alueilta vetäydyttiin maaliskuussa 1957, kun Yhdysvallat oli luvannut Tiraninsalmen pysyvän avoinna israelilaiselle merenkululle. Toisin kuin Britannian Edenistä, Ben-Gurionista tuli Israelin politiikan suurmies, joka oli käynyt tasaveroisena neuvotteluja suurvaltojen kanssa. Kaikkiin tavoitteisiinsa Israel ei ollut päässyt, mutta esimerkiksi Tiraninsalmi oli nyt avattu ja egyptiläiset joukot eivät palanneet asemiinsa Siinain niemimaalla. Armeija oli osoittanut kykynsä sodassa, mikä näkyi myös politiikkaan siirtyneiden Moshe Dayanin ja Shimon Peresin poliittisena menestyksenä.


title: Schaan

text: Schaan on Liechtensteinin ruhtinaskunnan asukasluvultaan suurin kunta. Schaan on myös Liechtensteinin liike-elämän ja teollisuuden keskus.


title: Schaan

text: Schaan on yksi Liechtensteinin vanhimmista asutuskeskuksista. Se muodostui roomalaisesta St. Peterin kylästä ja alemannien St. Laurentiuksen kylästä, jotka sulautuivat yhteen. Ensimmäinen kirjallinen maininta Schaanista on keisarillisessa rekisterissä vuodelta 850 jaa.


title: Schaan

text: Schaan on tärkeä liikennesolmu ja maan halki kulkevan liikenteen risteyskohta. Sveitsin Buchsista Itävallan Feldkirchiin kulkeva rautatie menee Liechtensteinin halki Schaan-Vaduzin aseman kautta.


title: Schaan

text: Schaanissa on monien yritysten, muun muassa Hiltin, Hilconan ja Ivoclar-Vivadentin pääkonttori.


title: Schaan

text: Kaupunginjohtaja on Daniel Hilti (VU). Kunnanvaltuustossa on 12 paikkaa (FBP 6, VU 5, FL 1). Vaalit pidettiin viimeksi 2. helmikuuta 2003.


title: Tapiovaara

text: Tapiovaara on sukunimi. Tunnettuja Tapiovaara-nimisiä henkilöitä:


title: Tapiovaara

text: Kolme veljestä:sekä


title: Paleotsooinen maailmankausi

text: Paleotsooinen maailmankausi eli elämän vanha aika oli geologinen ajanjakso noin 542–250 miljoonaa vuotta sitten. Maailmankausi käsittää ajanjakson, jolla elämä kehittyi voimakkaasti merissä ja nousi maalle. Merkittävästi fossiileja alkaa esiintyä vasta paleotsooisen maailmankauden alusta lähtien. Paleotsooisen maailmankauden alussa olivat nilviäiset ja trilobiitit vallalla, keskivaiheilla kalat ja lopulta matelijat.Paleotsooista maailmankautta edelsi Ediacarakausi


title: Paleotsooinen maailmankausi

text: Kambrikausi aloittaa paleotsooisen maailmankauden, se on aikakausi jolta on löydetty runsaasti siiramaisten trilobiittien fossiileja. Hieman ennen kambrikautta kehittyi monelle eläinlajille kova kuori, jonka seurauksena fossiileja on säilynyt. Tällöin päättyi suuri kylmä jakso (Varangin jääkausi). Kauden alaraja määritetään "Phycodes pedum":n esiintymisellä fossiilisarjoissa.


title: Paleotsooinen maailmankausi

text: Ordovikikaudella seuraa kambrikautta ja tällöin alkoi leuattomien kalojen kehitys, joka huipentui siluuri- ja devonikaudella kalalajiston runsauteen. Ordovikikaudella merissä eli pääjalkaisia, koralleja, merililjoja, kotiloita, meduusoja ja oikosarvia, mustekalaa muistuttavia kuorellisia nilviäisiä. Ordovikikaudella sienieläimet kehittyivät ja ensimmäiset varsinaiset selkärankaiset, alkukalat jotka olivat leuattomia panssarikaloja ilmestyivät. Maalle ilmestyi alkeellisia leviä, vedessä eli putkilokasveja, myös maalle tulivat ensimmäiset alkeelliset kasvit ja niiden myötä ensimmäiset niveljalkaiset. Uudenlaisia trilobiittejä ilmestyi. Osa konodoniittien suvuista seitsemän kuoli sukupuuttoon, mutta tilalle tuli yhdeksän uutta.


title: Paleotsooinen maailmankausi

text: Uraauurtavinta kaudella elämän siirtyminen maalle. Kauden loppupuolella Afrikassa oli jääkausi joka aihutti merenpinnan laskun ja sitä myötä massasukupuuton. Ensimmäinen löydetty sienen fossiili sijoittuu siluurikauden loppuun Tortotubus protuberans


title: Paleotsooinen maailmankausi

text: Siluurikauden alussa viimeistään, noin 430 miljoonaa vuotta sitten, ilmestyivät ensimmäiset maakasvit. "Cooksonia"a pidetään yhtenä ensimmäisistä putkilokasveista. Vesirajassa kasvoi kaislojen tapaan mutta haarautuen "Asteroxylon". Siluurikauden aikana elämä oli enimmäkseen merissä ja koralliriutat tulivat tällä kaudella. Niveljalkaisia, hämähäkkieläimiä ja skorpioneja tuli maalle. Edellisellä kaudella maalle rantautuneet kasvit alkoivat selvästi lajiutua. Merissä eli leuattomia alkukaloja, joista tunnetuimmat ovat Ostracoderm -panssarikalat. Merissä eli myös lonkerojalkaisia, trilobiitteja ja merililjoja. Siluurikaudella syntyivät monet öljykerrostumat merieläinten kerrostuttua ja fossiloiduttua. Kausi päättyi, toisin kuin monet muut kaudet, ilman minkäänlaista joukkosukupuuttoa. Ensimmäinen löydetty sienen fossiili Tortotubus protuberans sijoittuu siluurikauden loppuun. Niitä on löydetty useammasta paikasta, New Yorkista, Gotlannista, Ruotsista ja Kerrera Inner -saarelta Hebrideiltä.


title: Paleotsooinen maailmankausi

text: Devonikausi oli kalojen valtakautta. Trilobiitteja oli vielä tällä kaudella, mutta kauden loppuun tultaessa ne hävisivät. Luultavasti varsieväistä tai keuhkokalaa muistuttavasta kalasta kehittyi alkusammakkoeläin "Ichthyostega" (kalasammakko), joka pystyi kävelemään maalla. Kasvit olivat kehittyneet kasvamaan maalla jo "ordoviki"- ja "siluurikausilla", mutta vasta "devonikaudella" ne alkoivat yleistyä maalla. Aluksi ne olivat juurettomia ja lehdettömiä liekomaisia kasveja jotka lisääntyvät itiöilla tai suvuttomasti. Ensimmäiset kasveilla elävät niveljalkaiset alkoivat kehittymään; pääasiassa punkkeja ja siivettömiä hyönteisiä. Kauden loppupuolella alkoi lajien määrä kasvaa ja monipuolistua. Kauden loppuun mennessä oli saniaisia, kortteita ja ensimmäiset siemenkasvit olivat ilmaantuneet, ja ensimmäiset puut ja niistä muodostuneet metsät. Tätä nopeaa kasvillisuuden muutosta on kutsuttu devonikauden räjähdykseksi.


title: Paleotsooinen maailmankausi

text: Limittäin devonikauden ja kivihiilikauden välissä kasvit nousivat kukoistukseensa. "Sphenophyta" oli ensimmäisiä kasvifossiileja joita voitiin epäröimättä sijoittaa myöhäiselle devonikaudelle. Myöhäisellä devonikaudella ja aikaisella kivihiilikaudella maalla kasvoi myös tuuhea haarautuva alkusaniainen "Cladoxylon" ja "Wattieza". "Duisbergia" oli hieman osmankäämiä muistuttava puu. Kaudella oli jo saniaispuita ja alkeellisia sinettipuita. Kiivihiilikaudella "sphenophytes" on haarautunut moniin erilaisiin kasvisukuihin. Niissä on pensasmainen "sphenophyllum", pieniä nurmikasveja kuten "equisetites" ja "phyllotheca", sekä puita, jopa kolmekymmentä metriä korkeaksi kasvava "calamites".


title: Paleotsooinen maailmankausi

text: Kivihiilikaudella oli jättiläispuiden muodostamia metsiä. Syiksi siihen että puut fossiloituivat on epäilty että ligniiniä hajottavan bakteeriston puuttumista, ja että puut olisivat uponneet suoperäiseen maastoon ennen kuin aerobiset bakteerit ehtivät hajottaa niitä. Sienille ei ollut vielä tuolloin kehittynyt kykyä hajottaa ligniiniä eli kykyä valkolahoon joten puut eivät kaaduttuaan hajonneet niidenkään toimesta. Tältä ajalta ovat kivihiilikerrostumat peräisin ja ne saattoivat olla jopa 11-12 metriä paksuja. Ilman happipitposuus nousi jopa 35% josta oli seurauksena suurempien hyönteisten kehittyminen. Noin 315 miljoonaa vuotta sitten kivihiilikaudella sammakkoeläimistä kehittyivät vähitellen tasalämpöiset matelijat jotka munivat kuorellisia munia. jotka lajiutuivat nopeasti permikaudella, jolloin suuressa osassa maapalloa vallitsi kuiva ilmasto ja jääkausijakso. Ensimmäiset havupuut ja siemenkasvit ilmestyivät kauden aikana.


title: Paleotsooinen maailmankausi

text: Permikauden ilmasto oli jääkauden kylmä monsuuni-ilmasto, joka saattoi vaikuttaa matelijoiden kehittymiseen.


title: Paleotsooinen maailmankausi

text: Paleotsooinen maailmankausi päättyi monien meressä ja maalla elävien lajien massasukupuuttoon permikauden lopussa noin 245 miljoonaa vuotta sitten, joka on pahin koskaan tiedossa ollut, pahempi kuin dinosaurusten tuho liitukauden lopussa.


title: Paleotsooinen maailmankausi

text: Ilmasto oli kauden alussa jonkin verran nykyistä lämpimämpi ja kosteampi, kuivui kauden keskivaiheilla ja ensin kostui, sitten kylmeni kauden lopulla. Kauden lopussa suuri osa mantereista oli yhdessä Pangea-mantereena. Nykymantereet irtautuivat Pangeasta mesotsooisella maailmankaudella.


title: Paleotsooinen maailmankausi

text: Kansainvälinen paleotsooisen maailmankauden jako.


title: George Harrison

text: George Harrison (25. helmikuuta 1943 Liverpool, Iso-Britannia – 29. marraskuuta 2001 Los Angeles, Kalifornia) oli englantilainen laulaja, kitaristi ja lauluntekijä, joka tunnetaan parhaiten rock-yhtye The Beatlesin jäsenenä ja soolokitaristina. Beatlesin jälkeen Harrison teki melko menestyksekkään soolouran ja toimi lisäksi elokuvatuottajana oman tuotantoyhtiönsä kautta. Hindulaisuudella oli Harrisonin elämään ja musiikkiin voimakas vaikutus 1960-luvun puolivälistä alkaen.


title: George Harrison

text: George Harrison syntyi keskiluokkaiseen perheeseen 25. helmikuuta 1943 Liverpoolissa. Hän oli vanhempiensa Harold ja Louise Harrisonin nuorin lapsi. Harrisonilla oli kolme sisarusta, sisko Louise ja kaksi veljeä Harry ja Peter. Harrisonin isä oli ammatiltaan linja-auton kuljettaja ja hänen äitinsä työskenteli kirjakaupassa. George Harrison opiskeli aluksi Dovedalen peruskoulussa ja myöhemmin Liverpoolin instituutissa.


title: George Harrison

text: Harrison oli jo nuorena hyvin kiinnostunut musiikista, erityisesti hänen suosikkejaan olivat jo hyvin nuorena jazz-laulaja Cab Calloway ja jazz-kitaristi Django Reinhardt. Vuonna 1956 Harrison hullaantui rock and rollista kuultuaan radiosta Elvis Presleyn kappaleen ”Heartbreak Hotel”.


title: George Harrison

text: Harrison kiinnostui suuresti kitaroista ja hänen isänsä Harold ostikin Georgelle hänen ensimmäisen kitaransa, vuonna 1956, Harrisonin ollessa 13-vuotias. Kitara oli hollantilainen akustinen kitara. George harjoitteli kitaran soittoa paljon kotonaan ja hänen isänsä ystävä myös opetti Harrisonille muutamia kappaleita.


title: George Harrison

text: Pian Harrison perustikin elämänsä ensimmäisen bändin, skiffle-yhtyeen The Rebels, yhdessä veljensä Peterin ja ystävänsä kanssa. Elämänsä alkuvaiheessa Harrison myös ystävystyi koulutoverinsa Paul McCartneyn kanssa, bussimatkalla. Heitä yhdisti rakkaus rock and roll -musiikkiin.


title: George Harrison

text: Harrisonin ystävä Paul McCartney liittyi vuonna 1957 John Lennonin perustamaan The Quarrymen -nimiseen skiffle- ja rock and roll -yhtyeeseen. Myöhemmin McCartney ehdotti Lennonille lahjakkaan kitaristin Harrisonin ottamista mukaan yhtyeeseen. Lennon suhtautui Harrisoniin aluksi epäilevästi, sillä tämä oli tuolloin vasta 14-vuotias muiden yhtyeen jäsenten ollessa muutamia vuosia vanhempia. Harrison kuitenkin vakuutti Lennonin taidoillaan viritettyään ensin kitaransa täydellisesti ja soitettuaan sitten instrumentaalin kitarakappaleen ”Guitar Boogie”. George otettiin mukaan bändiin alkuvuodesta 1958. Hän kuitenkin joutui olemaan esimerkiksi yhtyeen baari- ja ravintolakeikoilla lavan sivussa soittamassa Lennonin ja McCartneyn ollessa keskipisteenä. Pian Harrison kuitenkin ystävystyi Lennonin kanssa ja hänestä tuli Quarrymenin täyspainoinen jäsen Myöhemmin George sai myös yhtyeen konserteissa laulettavakseen muutamia kappaleita.


title: George Harrison

text: The Quarrymen levytti vuonna 1958 omakustannelevytyksinä kaksi kappaletta; cover-version Buddy Hollyn kappaleesta ”That'll Be the Day” ja Harrisonin yhdessä McCartneyn kanssa tekemän kappaleen ”In Spite of All the Danger”. Tämä oli The Quarrymenin (ja samalla The Beatlesin) ensimmäinen itse tehty levytetty kappale. Paul McCartney kuitenkin kyseenalaisti Harrisonin panoksen kappaleen sävellystyössä sanoen:


title: George Harrison

text: Vuonna 1960 The Quarrymen vaihtoi nimekseen The Beatles. Hampurin-kiertueellaan Beatles loi itselleen mainetta, sai suosiota ja esiintymiskokemusta. Ensimmäinen Hampurin-visiitti päättyi kuitenkin siihen, kun 17-vuotias Harrison pidätettiin ja lähetettiin kotiin Liverpooliin. Pidätys johtui siitä, että Harrison oli alaikäinen. Ensimmäistä Hampurin-kiertuetta Harrison kuvasi sanoin: "Se paikka oli täynnä prostituoituja ja transvestiittejä, ja kaiken keskellä olin minä, 17-vuotiaana.


title: George Harrison

text: The Beatles nousi Britanniassa suursuosioon heti ensimmäisellä albumillaan "Please Please Me" (1963), joka nousi Britannian albumilistan ykköseksi nopeasti ja pysyi kärkipaikalla 30 viikkoa. Albumilla oli coverkappaleita sekä McCartneyn ja Lennonin sävellyksiä. Harrison soitti soolokitaraa ja lauloi taustat useimpiin kappaleisiin. Hän soitti myös kappaleiden soolo-osuudet. Lisäksi Harrison lauloi levylle kappaleet ”Chains” ja ”Do You Want to Know a Secret”, joista kumpikaan ei kuitenkaan ollut hänen sävellyksensä.


title: George Harrison

text:
Harrison alkoi pian Beatlesin menestyksen alettua kirjoittaa lauluja, ja hänen ensimmäinen laulunsa ”Don't Bother Me” päätyi yhtyeen toiselle albumille "With The Beatles" (1963). Harrison jäi kuitenkin lauluntekijäkaksikon Lennon–McCartney varjoon.
Beatlesin kolmannella albumilla "A Hard Day's Night" (1964) ei ollut yhtään Harrisonin kappaletta, mutta hän kuitenkin lauloi päävokaalit Lennonin tekemään kappaleeseen ”I'm Happy Just to Dance With You”. Albumi oli hyvin merkittävä, sillä albumin sekä singlehittien ”She Loves You” ja ”I Want to Hold Your Hand” voimasta The Beatles löi läpi myös Yhdysvalloissa ja Kanadassa ja siitä tuli maailman suosituin yhtye. Tämän jälkeen fanihysteria Beatlesin ympärillä kasvoi Amerikassa suuriin mittoihin ja alettiin puhua jo ”beatlemaniasta”.


title: George Harrison

text: Fanit ja media alkoivat tuolloin keksiä Beatlesin jäsenille lempinimiä, ja Harrison tuli tunnetuksi ”hiljaisena Beatlena”.


title: George Harrison

text: 1960-luvun puolessa välissä Harrison tutustutti yhtyetoverinsa intialaiseen musiikkiin. Harrison soitti ”Norwegian Wood” -singlellä (1965) ensimmäisenä länsimaisena popmuusikkona intialaista sitaria, jota hän oli opetellut soittamaan Ravi Shankarin musiikin innoittamana. Intialainen kulttuuri teki pysyvän vaikutuksen Harrisoniin, joka omaksui meditaation ja vegetarismin. Hän oli beatleista ainoa, joka säilytti syvän kiinnostuksen paikallisiin uskontoihin Intian-matkojen jälkeenkin.


title: George Harrison

text: Beatlesin loppua kohden Harrison nosti profiiliaan lauluntekijänä. "Revolverille" hän kirjoitti kolme laulua, joista ”Love You To” on merkittävä Beatlesin musiikillisen kehityksen kannalta. Beatlesin menestyksekkäällä ja arvostetulla "Sgt. Pepper's Lonely Hearts Club Band" -albumilla (1967), joka sisältää paljon psykedeelistä rockia ja kokeellista musiikkia, Harrisonin säveltämistä kappaleista on mukana intialaistyylinen, pohdiskeleva ”Within You Without You”. Saman vuoden albumilla "Magical Mystery Tour" on Harrisonin sävellys ”Blue Jay Way”. "The Beatles" -albumin yksi tunnetuimmista kappaleista on Harrisonin säveltämä ”While My Guitar Gently Weeps”, jossa kitaraa soittaa Eric Clapton. Kenties tunnetuin Harrisonin säveltämistä kappaleista on kuitenkin ”Something” (1969), joka on hänen säveltämistään Beatles-kappaleista ainoa, joka nostettiin singlen A-puoleksi. Monet laskevat sen ja Harrisonin toisen levylle säveltämän kappaleen ”Here Comes the Sunin” The Beatlesin viimeisen yhdessä tekemän albumin "Abbey Road" kohokohtiin. ”Something” on Paul McCartneyn säveltämän ”Yesterdayn” jälkeen eniten cover-versioita poikinut Beatles-kappale.


title: George Harrison

text: Harrisonin viimeiset äänityssessiot The Beatlesin kanssa olivat alkuvuodesta 1970, jolloin yhtye viimeisteli vanhoja kappaleitaan albumi-kelpoisiksi ja äänitti viimeisen kokonaan uuden kappaleensa, Harrisonin tekemän kappaleen ”I Me Mine”. Yhtye hajosi pitkään jatkuneiden riitojen ja monien keskinäisten kiistojen jälkeen lopullisesti vuonna 1970. Tätä ennen Harrison oli jo ehtinyt erota Beatlesista vuonna 1969, mutta hän kuitenkin palasi takaisin. Harrison halusi sävellyksiään julkaistavan enemmän Beatles-levyillä ja häntä tuskastutti asemansa Beatlesissa, mutta hän oli silti hyvin pettynyt yhtyeen lopulta hajottua. Viimeisen albumin tuottanut Phil Spector sanoi myöhemmin, että Beatlesin hajottua Harrisonilla oli tehtynä satoja julkaisemattomia sävellyksiä. Osa niistä oli täysin valmiina, osa keskeneräisiä.


title: George Harrison

text:
The Beatlesin levyttämät George Harrisonin sävellykset:
Harrison lauloi itse säveltämiensä kappaleiden soolo-osuuden. Harrison on laulusolisti myös Beatles-kappaleissa ”Chains”, ”Do You Want to Know a Secret”, ”Roll Over Beethoven”, ”Devil in Her Heart”, ”I’m Happy Just to Dance with You” ja ”Everybody’s Trying to Be My Baby”.


title: George Harrison

text: Harrison soitti Beatlesin albumeilla useita soittimia, joista tunnetuimpina akustinen kitara, sähkökitara ja sitar. Harrison lauloi aina vähintään yhden kappaleen jokaisella The Beatlesin albumilla, ja lauloi myös taustat useaan kappaleeseen. Harrison oli The Beatlesin soolokitaristi, mutta hän ei kuitenkaan soittanut kaikkien kappaleiden sooloja, vaan joillain levytyksillä hän soitti rytmi- tai komppikitaraa, John Lennonin tai Paul McCartneyn soittaessa kitarasoolot. John Lennon kommentoi kitarasooloja Beatles-levytyksillä näin:


title: George Harrison

text: Harrison vaikutti monilla The Beatlesin albumeilla albumin musiikilliseen tyyliin. Hän tutustutti muut beatlet folk rockiin, minkä vaikutteet näkyivät vahvasti "Rubber Soul" albumilla. Harrison tutustutti muut beatlet myös itämaiseen musiikkiin, jonka vaikutteet ovat havaittavissa puolestaan "Revolver" albumilla. Kun muut beatlet hylkäsivät itämaisen musiikin, Harrison toi sitä yhä Beatlesin albumeille, kuten "Sgt. Pepper's Lonely Hearts Club Band" -albumilla Harrisonin "Within You Without You" on ainoa intialaistyylinen kappale.


title: George Harrison

text: Harrisonin sooloura alkoi vuonna 1968 julkaistulla albumilla "Wonderwall Music", joka oli kuitenkin vain sivuprojekti The Beatlesin ohella. Suuri osa albumin kappaleista ovat Harrisonin The Beatlesille tekemiä, joita ei kuitenkaan otettu yhtyeen levylle. Moni albumin kappaleista on täysin instrumentaali. Albumi oli eräänlainen soundtrack "Wonderwall" -elokuvalle. "Wonderwall Music" ei päässyt albumilistoille Isossa-Britanniassa, mutta Yhdysvalloissa se nousi listan sijalle #49. Vuonna 1969 Harrison julkaisi ensimmäisen studioalbuminsa ja usein ensimmäiseksi varsinaiseksi sooloalbumikseen mielletyn "Electronic Soundin". Albumi oli nimensä mukaisesti melko elektroninen ja kokeiluluontoinen. Tämäkin albumi oli Harrisonille yhä pelkkä sivuprojekti Beatlesin rinnalla, mutta hän halusi julkaista enemmän omia sävellyksiään, kuin mitä Beatles-albumeilla sai. "Electronic Sound" nousi Yhdysvaltain Billboard 200-albumilistalla sijalle #191.


title: George Harrison

text: The Beatlesin hajottua Harrison kokosi vuosien varrella The Beatles -albumien ulkopuolelle jääneistä lauluistaan tripla-albumin "All Things Must Pass" (1970). Sitä pidetään LP-aikakauden ensimmäisenä merkittävänä tripla-albumina. Harrisonin ja Phil Spectorin tuottamalla albumilla soitti monia tunnettuja muusikoita, mm. entinen Beatles-yhtyetoveri Ringo Starr, sekä Peter Frampton, Billy Preston sekä Eric Clapton. Claptonin Derek and the Dominos -yhtye esiintyi ensimmäistä kertaa levyllä Harrisonin taustalla. "All Things Must Pass" -albumin "My Sweet Lord" -hittiä seurasi yksi pophistorian tunnetuimmista plagiointioikeudenkäynneistä, jossa Harrisonin todettiin kopioineen laulun melodian The Chiffons -lauluyhtyeen hitistä "He's So Fine" (1963). Hän joutui maksamaan "lainauksestaan" korvaukset laulun tekijöille. Julkaistessaan "All Things Must Pass-albumia" Harrison ei vielä ollut varma, olisiko Beatlesin ero lopullinen ja elätteli toiveita yhtyeen jatkosta. Kun hajoamisen lopullisuus selvisi Harrisonille, hän oli pettynyt.


title: George Harrison

text: Vuonna 1971 Harrison kokosi muusikkoystävänsä koolle Concert for Bangladesh -hyväntekeväisyyskonserttiin, jonka tuotto lahjoitettiin Unicefille. Harrison yritti koota myös The Beatlesiä yhteen lavalle, mutta joutui tyytymään muun muassa Bob Dylanin, Ringo Starrin, Eric Claptonin ja Ravi Shankarin seuraan. Konsertista julkaistiin myös livealbumi vuonna 1971 ja konserttitallenne vuonna 1972.


title: George Harrison

text: Vuonna 1973 Harrison julkaisi toisen soolo-studioalbuminsa, "Living in the Material World", mikä oli suuri menestys ja sitä pidetäänkin usein Harrisonin uran parhaana tuotoksena. Albumi sisälsi perinteistä rock-musiikkia, folk rockia ja myös hengellistä gospel-musiikkia. Albumin suurimmaksi hitiksi ja tunnetuimmaksi kappaleeksi nousi ”Give Me Love (Give Me Peace on Earth)”, joka oli listaykkönen Yhdysvalloissa. "Living in the Material Worldiä" seurasi vuonna 1974 julkaistu "Dark Horse", jolle Harrison sisällytti myös funk-tyylisiä kappaleita. Harrison oli 1970-luvulla erittäin tuottelias ja jatkoi kiivasta albumitahtiaan julkaisemalla seuraavan albuminsa "Extra Texture (Read All About It)" taas seuraavana vuonna. Tämäkin albumi menestyi hyvin, joskaan ei niin hyvin kuin Harrisonin edelliset julkaisut. Albumi oli Yhdysvalloissa listakahdeksikko ja Britanniassa sijalla 16.


title: George Harrison

text: Harrison perusti 1970-luvulla oman levymerkin Dark Horse Records. Dark Horse Recordsin artisteihin kuului Harrisonin ohella muun muassa Ravi Shankar. Harrisonin ensimmäinen albumi oman levy-yhtiönsä suojissa oli "Thirty Three & 1/3". Albumi menestyi jälleen hyvin Yhdysvalloissa, jossa se myi kultaa. Britanniassa menestys jäi heikommaksi. Vuonna 1979 Harrison julkaisi omaa nimeään kantavan albumin "George Harrison". Myös se onnistui myymään Yhdysvalloissa kultaa.


title: George Harrison

text: Vuonna 1981 Harrisonilta ilmestyi albumi "Somewhere in England". Sen tunnetuimmaksi kappaleeksi nousi "All Those Years Ago", joka oli Harrisonin kunnianosoitus entiselle Beatles-yhtyetoverilleen John Lennonille, joka oli murhattu joulukuussa 1980. Kappale oli ikään kuin "elossa olevien beatlejen yhteenpaluu", sillä Ringo Starr soitti kappaleella rumpuja ja Paul McCartney lauloi taustoja yhdessä vaimonsa Lindan kanssa. Vuonna 1982 Harrison julkaisi vielä albumin "Gone Troppo", joka menestys oli melko heikkoa. Albumi jäi Yhdysvalloissa Billboard-listan sijalle #108 ja Britanniassa levy ei päässyt listoille.


title: George Harrison

text:
Harrisonin soolomenestys oli epätasaista. 1980-luvun alkupuolelle saakka häneltä ilmestyi runsaasti levyjä, sen jälkeen vain muutama. Harrison oli aina vieroksunut valtavaa julkisuutta, jonka hän oli The Beatlesin jäsenenä saavuttanut ja jo tuolloin pelännyt salamurhaa, vuonna 1980 tapahtuneen John Lennonin murhan jälkeen Harrison vieroksui julkisuutta entistä enemmän. Hän harrasti muun muassa puutarhanhoitoa ja autourheilua, sekä vietti aikaa kotona poikansa Dhanin kanssa.
Harrison teki viimeisen, onnistuneen yrityksensä myyntilistoille "Cloud Nine" -albumilla (1987), joka sisälsi muun muassa hitiksi nousseen cover-version vanhasta 1960-luvun popkappaleesta "Got My Mind Set On You" sekä nostalgisen "When We Was Fab"-laulun, joka kertoi The Beatles-ajoista. Albumi jäi Harrisonin viimeiseksi julkaistuksi studioalbumiksi ennen hänen kuolemaansa. 1980-luvun lopulla Harrison perusti Traveling Wilburys -yhtyeen yhdessä Tom Pettyn, Roy Orbisonin, Jeff Lynnen ja Bob Dylanin kanssa. Yhtye julkaisi kaksi albumia ja niistä toinen, vuonna 1990 julkaistu "Traveling Wilburys Vol. 3" oli Harrisonin ainoa albumi 1990-luvulla.


title: George Harrison

text: Harrison osallistui muiden elossa olevien Beatles-jäsenten kanssa vuonna 1994 julkaistun Beatles-kokoelma-albumin "The Beatles Anthologyn" tekemiseen.


title: George Harrison

text: Vuonna 2002 julkaistiin postuumisti Harrisonin viimeinen albumi, "Brainwashed", jossa oli hänen viimeisinä vuosinaan äänittämiä kappaleita. "Brainwashed" oli Yhdysvalloissa albumilistan sijalla #18 ja Britanniassa se sijoittui myyntitilastoissa sijalle #29.


title: George Harrison

text: Elokuvia rakastanut Harrison perusti 1970-luvun lopulla elokuvatuotantoyhtiön Handmade Films, osittain verotuksellisista syistä. Sen ensimmäinen tuotanto oli Harrisonin rakastaman Monty Python -ryhmän elokuva "Brianin elämä" (1979). Yhtiö teki 1980-luvulla lisää elokuvia kuten "Shanghain yllätys", ja vaikka joitain niistä pidetäänkin laadukkaina, yhtiö ajautui taloudellisiin vaikeuksiin ja lakkautettiin. Harrison haastoi vuonna 1995 liikekumppaninsa Denis O'Brienin oikeuteen. Hän voitti jutun mutta ei saanut korvausta, sillä O'Brien oli konkurssissa. Tuskallisilla tapahtumilla oli Harrisonin ystävien mukaan vaikutuksensa Harrisonin terveyden heikkenemiseen.


title: George Harrison

text: Vuonna 1999 Harrison oli kokea John Lennonin kohtalon, kun mielipuolinen fani hyökkäsi hänen kimppuunsa. Michael Abram -niminen liverpoolilaismies tunkeutui Harrisonin ja hänen Olivia-vaimonsa taloon 30. joulukuuta ja iski Harrisonia useasti veitsellä puhkaisten tämän keuhkon.


title: George Harrison

text: Harrison, joka oli entinen tupakoitsija, kärsi viimeiset vuotensa syövästä. Hän oli vuonna 1997 saanut tietää sairastavansa kurkkusyöpää, joka onnistuttiin hoitamaan. Vuonna 2001 syöpä havaittiin keuhkoissa ja myöhemmin myös aivoissa. George Harrison menehtyi 29. marraskuuta 2001. Virallinen kuolinsyy oli keuhkosyöpä.


title: George Harrison

text: Harrisonin ensimmäinen vaimo oli malli Pattie Boyd, jonka kanssa hän avioitui vuonna 1966. Harrison ja Boyd erosivat 1974, asumuseron jälkeen seurasi avioero vuonna 1977. Boydin mukaan eron syynä olivat Harrisonin aviorikokset sekä alkoholin ja kokaiinin käyttö. Boydin mielestä kokaiini muutti Harrisonia, "jäädytti hänen tunteensa ja kovetti hänen sydämensä". 1970-luvulla Harrisonilla on väitetty olleen lyhyt suhde Ringo Starrin entiseen vaimoon Maureen Starkeyyn, sekä Rolling Stones-kitaristi Ron Woodin vaimoon.


title: George Harrison

text:
Eron jälkeen Boyd alkoi seurustella Eric Claptonin kanssa. Vaikka Clapton "vei" Harrisonin vaimon, he pysyivät hyvinä ystävinä Harrisonin kuolemaan asti. Clapton ja Harrison konsertoivatkin yhdessä 1980-luvulla.
Harrison solmi uuden avioliiton heti seuraavana vuonna, jolloin hänen toinen vaimonsa Olivia synnytti myös Harrisonin ainoan lapsen Dhanin. George ja Olivia pysyivät yhdessä Georgen kuolemaan saakka.


title: George Harrison

text: Harrisonin hengellinen etsintä vaikutti hyvin vahvasti hänen musiikkiinsa ja elämäänsä. Harrison kasvoi Liverpoolin roomalaiskatolisessa yhteisössä, mutta aikuistuttuaan hän kiinnostui voimakkaasti intialaisesta hindulaisuudesta. Hänen hengellisyytensä sai alkunsa 1960-luvun puolivälin kannabis- ja LSD-kokeiluista, joita seurasi kiinnostuminen Ravi Shankarin sitar-muusikista ja sen jälkeen intialaisguru Maharishi Mahesh Yogin opettamasta transsendenttisestä meditaatiosta. Harrison vietti paljon aikaa Intiassa ja tutustui gurujensa opetusten ja lukemiensa kirjojen kautta hindulaiseen filosofiaan. Hän myös johdatti muut Beatlesin jäsenet tutustumaan hindulaisuuteen. Moni Harrisonin tekemä Beatles-kappale ja soolouran kappale kuvailee Harrisonin hengellisiä ajatuksia ja hindulaisia opetuksia.


title: George Harrison

text: Harrison piti nopeista autoista ja Formula 1 -autourheilun seuraamista. Hän omisti useita urheiluautoja, kuten Jaguar XKE:n, Ferrari 365 GTC:n, Aston Martin DB4:n ja McLaren F1 road carin. Hän seurasi paikan päällä formula 1 -kisoja ja ystävystyi maailmanmestari Jackie Stewartin kanssa.


title: George Harrison

text: Vuonna 2009 Harrison sai tähden Hollywood Walk of Famelle.


title: George Harrison

text: George Harrisonin nimeä kantava säätiö lahjoittaa edelleen rahaa Unicefille.


title: George Harrison

text: George Harrison ainoa lapsi, vuonna 1978 syntynyt poika Dhani Harrison, soittaa yhtyeessä thenewno2.


title: John Foster Dulles

text: John Foster Dulles (25. helmikuuta 1888 – 24. toukokuuta 1959) oli yhdysvaltalainen valtiomies ja Yhdysvaltain ulkoministeri 1953–1959 Dwight Eisenhowerin alaisuudessa.


title: John Foster Dulles

text: Dulles syntyi 25. helmikuuta 1888 Washingtonissa. Hän kävi kansakoulun Watertownissa, New Yorkissa. Hän opiskeli lakimieheksi Princetonin yliopistossa ja valmistui vuonna 1908 Princetonissa, Dulles kilpaili American Whig-Cliosophic Society keskustelujoukkueessa. Dulles oli osallistunut edellisenä vuonna 1907 Haagin rauhankongressiin. Hän opiskeli lisäksi Sorbonnen yliopistossa Pariisissa ja George Washingtonin yliopistossa. Ensimmäisen maailmansodan aikana Dulles toimi sotateollisuuden palveluksessa. Vuonna 1919 hän osallistui Versailles’n rauhanneuvotteluihin yhdysvaltalaisen valtuuskunnan jäsenenä. Hän työskenteli kansainvälisen Sodan Korjauskomitean jäsenenä. Dulles työskenteli kansainväliseen yksityisoikeuteen erikoistuneessa Sullivan & Crowellin lakiasiaintoimistossa New Yorkissa.


title: John Foster Dulles

text: Dulles osallistui lukuisiin kirkon kansainvälisiin konferensseihin 1920- ja 1930-luvuilla. Dulles oli valitsemassa Thomas Deweytä, josta tuli republikaanipuolueen presidenttiehdokas vuonna 1944. Vaalien aikana Dulles oli Deweyn ulkopoliittinen neuvonantaja.


title: John Foster Dulles

text:
Dullesista tuli Yhdysvaltain ulkoministerin Edward Stettiniuksen neuvonantaja vuonna 1945. Dulles osallistui San Franciscon konferenssiin, ja hän työskenteli Arthur H. Vanderberghin neuvonantajana ja osallistui n perustamiseen. Dulles osallistui Yhdysvaltain edustajana YK:n yleiskokoukseen vuosina 1946, 1947 ja 1950.
Dulles valittiin demokraattien Robert F. Wagnerin tilalle Yhdysvaltain senaattiin. Dulles työskenteli senaatissa 7. heinäkuuta – 8. marraskuuta 1949 välisenä aikana. Dullesin seuraajaksi valittiin demokraatti Herbert Lehmann. Dulles julkaisi teoksen War or Peace, kriittisen analyysin Yhdysvaltain patoamispolitiikasta, mikä oli tuohon aikaan Washingtonin poliittisen eliitin suosiossa. Dulles arvosteli Harry S. Trumanin ulkopolitiikkaa patoamispolitiikasta. Dullesin mielestä patoamispolitiikka tulisi korvata politiikan ”vapaudella”. Vuonna 1950, Dulles oli auttamassa ANZUS-sotilasliiton perustamisessa Australian ja Uuden Seelannin kanssa. Dulles oli myös vuonna 1951 Yhdysvaltain ja Japanin turvallisuussopimuksen valmistelijana toteuttamassa Trumanin politiikkaa.


title: John Foster Dulles

text: Dulles valittiin Yhdysvaltain ulkoministeriksi tammikuussa 1953. Yksi hänen ensimmäisistä päätehtävistä oli voimatoimet kommunismia vastaan, Dulles ohjasi CIA:n suunnitelmaa Iranin pääministeri Mohammed Mossadeqin syrjäyttämiseksi vallasta. Tämä johti suoraan sotilas vallankaappaukseen Operaatio Ajaxin nimellä, jossa Mohammad Reza Pahlavi asetettiin Iranin shaahiksi. Hän vieraili Intiassa presidentti Nehrun luona toukokuussa 1953 ja neuvotteli turvallisuussopimuksesta Yhdysvaltain takuita vastaan. Nehru kieltäytyi sopimuksesta.


title: John Foster Dulles

text: Dulles kertoi 6. lokakuuta 1953, että länsivallat harkitsivat hyökkäämättömyyssopimuksen solmimista Neuvostoliiton kanssa. Hän piti Neuvostoliiton suostumista idän ja lännen väliseen neljän vallan kokoukseen suurena länsivaltojen diplomaattisena voittona. 2. tammikuuta 1954 hän kertoi Yhdysvaltojen suunnittelevan liittolaistensa puolustuksessa maajoukkojen korvaamista lentotukikohdilla. Reilua viikkoa myöhemmin, 10. tammikuuta, hän aloitti Washingtonissa Neuvostoliiton suurlähettilään Zarubinin kanssa neuvottelut Eisenhowerin ehdottomasta atomipankista.


title: John Foster Dulles

text: Seuraavaksi hän matkusti Pakistaniin, joka suostui liittymään Kaakkois-Aasian sotilasliiton SEATO jäseneksi. SEATO perustettiin syyskuussa 1954. Tähän järjestöön liittyivät Yhdysvallat, Iso-Britannia, Ranska, Thaimaa, Filippiinit, Australia ja Uusi-Seelanti. Dulles teki huomattavan työn Naton varustamisessa Neuvostoliiton laajentumista vastaan kylmän sodan aikana. Dulles oli mukana ydinaseiden täysimittaisen sotilaallisen käytön kehittämisessä ja ydinaseuhkailun toteuttaja. Joulukuussa 1954 Dulles solmi puolustussopimuksen Taiwanin kanssa. Vuonna 1956 Dulles vastusti englantilais-ranskalaista hyökkäystä Egyptiin Suezin kriisin aikana. Kuitenkin hän vuonna 1958 vastusti Egyptin presidentti Gamal Abdel Nasseria ja Yhdysvaltain ydinaseiden myyntiä Egyptille. Dullesilla oli myös nuorempi veli Allen Dulles, joka oli CIA:n johtaja Eisenhowerin virkakaudella.


title: John Foster Dulles

text: Dulles oli syvästi uskonnollinen henkilö. Vuonna 1956 pitämässään puheessa Dulles sanoi puolueettomuuden olevan moraalitonta. Vuonna 1958 hän sairastui syöpään. Vähän ennen kuolemaansa, huhtikuun 15. päivänä 1959, Dulles palkittiin Vapauden mitalilla, Yhdysvaltain korkeimmalla siviileille myönnetyllä palkinnolla. Hänen mukaansa on nimetty Washingtonin Dullesin kansainvälinen lentokenttä ja John Foster High School (Sugar Land, Texas). Dullesin poika Avery Dulles on ensimmäinen pappi, joka on suoraan valittu kardinaaliksi.


title: John Foster Dulles

text: Dulles kuoli 24. toukokuuta 1959.


title: John Foster Dulles

text: Dullesin kansainvälinen lentoasema on nimetty Dullesin mukaan.


title: Virkamieshallitus

text: Virkamieshallitus eli erään lajin toimitusministeristö voidaan nimittää väliaikaiseksi toimeenpanoelimeksi tilanteessa, jolloin poliittista hallitusta ei ole saatu muodostettua. Virkamieshallitus ei yleensä tee mitään pitkän aikavälin suunnitelmia, vaan hoitaa ainoastaan juoksevat päiväkohtaiset asiat. Suomen virkamieshallitukset ovat istuneet yleensä vain muutaman kuukauden; pitkäikäisin virkamieshallitus on ollut vuosina 1963–1964 lähes yhdeksän kuukautta istunut Reino Lehdon johtama hallitus.


title: Virkamieshallitus

text: Virkamieshallitus on yksi presidentinhallituksen muoto: valtionpäämies nimittää käytettävissään olevia asiantuntijoita ja virkamiehiä tällaiseksi "toimitusministeristöksi" toimitettavien asioihin hoitamiseksi, siksi kunnes poliittinen ongelmatilanne laukeaa. Esimerkiksi hallitusneuvottelujen perusteella voidaan nimittää uusi hallitus tai eduskuntavaalit pidetään, ja poliittinen pattitilanne laukeaa voimasuhteiden ja kansansuosion selvittyä.


title: Virkamieshallitus

text: Virkamieshallituksella ei ole varmaa kansanedustuslaitoksen parlamentaarista luottamusta.


title: Virkamieshallitus

text: Virkamieshallituksenkaan ei yleensä odoteta tekevän uusia poliittisia ratkaisuja tai aloitteita, vaan pysyvän passiivisena niiden suhteen siihen saakka, että uusi hallitus saadaan muodostettua. Tosin Suomen poliittisessa historiassa on tapauksia, joissa presidentti on nimittänyt virkamieshallituksen nimenomaan hoitamaan jonkin asian, joka on ollut poliittiselle prosessille liian vaikea. Tällaisessa tilanteessa on siis ollut kyse enemmänkin presidentin tekemästä poliittisesta ratkaisusta, kuin että juuri virkamieshallitus olisi tehnyt kyseisen poliittisen päätöksen. Esimerkiksi presidentti Kekkonen nimitti 1975 Keijo Liinamaan virkamieshallituksen, kun Suomi oli juuri järjestämässä ETYk-huippukokouksen. Voidaan ajatella, että Kekkonen ei halunnut antaa kokouksen isännöintiä poliitikoille.


title: Virkamieshallitus

text: Valtuuksistaan huolimatta virkamieshallituksen ministerinkään ei odoteta tekevän suuria poliittisia ratkaisuja ministeriönsä päällikkönä, vaan asiat jäävät odottamaan parlamentaarista hallitusta ja parlamentin luottamusta nauttivaa henkilöä.


title: Sotaveteraani

text: Sotaveteraani tai rintamaveteraani (usein myös lyhyemmin veteraani) on sotatoimiin osaa ottanut henkilö, joka on jäänyt henkiin. Sodassa haavoittunut on sotainvalidi.


title: Sotaveteraani

text: Veteraani-sana on johdettu latinan sanasta "vetus" eli 'vanha'. Sitä käytettiin vähintään 20 vuotta palvelleista sotilaista. Roomassa oli käytäntö, että tällainen veteraani sai joko jatkaa sotilaspalvelustaan tai saada maa-alueen jostain provinssista. Sotaveteraanit olivat antiikin aikana tärkeä yhteiskunnallinen ryhmä. Sodassa karaistuneet miehet saattoivat ryhtyä kapinaan, jos he olivat tyytymättömiä oloihinsa. Niinpä Rooman diktaattori Sulla joutui asuttamaan jopa 120 000 entistä sotilasta rakentamalla heille uusia siirtokuntia ja ohjaamalla heitä Rooman liittolaismaiden alueille. Näin syntyi esimerkiksi "Colonia Cornelia Veneria Pompeianorum", joka nykyisin tunnetaan Pompejina.


title: Sotaveteraani

text:
Ensimmäisen maailmansodan jälkeen sotaveteraaneja oli paljon. Sodan aikana heille oli annettu monia lupauksia siitä, miten heitä palkittaisiin sodan jälkeen. Niinpä Yhdysvalloissa oli luvattu, että kukin veteraani saisi tuhannen dollarin palkkion, mutta vasta vuonna 1945, jolloin veteraanit olisivat lähellä eläkeikää.
Suuren laman aikaan 1932 17 000 yhdysvaltalaista sotaveteraania ja heidän perheitään ja tukijoitaan, jopa 43 000 henkeä, kerääntyi Washingtoniin vaatimaan bonustensa maksamista etukäteen, kuten poliitikot olivat lupailleet. Senaatti kuitenkin kumosi maksatuksen. Lopulta Yhdysvaltain armeija ajoi protestoijat pois tankein ja taistelukaasujen avulla 28. heinäkuuta 1932.


title: Sotaveteraani

text: Toisen maailmansodan taistelijoita innostettiin sotaponnistuksiin esimerkiksi niin, että intialaisille ja algerialaisille lupailtiin maan itsenäisyyttä sodan jälkeen. Annettujen lupausten toteuttamisesta syntyi usein levottomuutta.


title: Sotaveteraani

text: Suomessa sotaveteraanilla tarkoitetaan nykyisin yleensä talvisotaan, jatkosotaan tai Lapin sotaan osaa ottaneita henkilöitä sisällissodan veteraanien jo kuoltua. Myös Lotta Svärd -järjestössä sota-aikana palvelleita naisia kutsutaan toisinaan sotaveteraaneiksi.


title: Sotaveteraani

text: Suomen sotaveteraaniliitto kuitenkin kutsuu sotaveteraaneiksi ainoastaan omia jäseniään, jotka palvelukseen kutsuttuna, määrättynä tai vapaaehtoisena ovat osallistuneet Suomen vuosina 1939–1945 käymiin sotiin. Toinen suuri veteraanijärjestö Suomessa on Rintamaveteraaniliitto.


title: Sotaveteraani

text: Viranomaiset, kuten Kansaneläkelaitos ja sosiaali- ja terveysministeriö käyttävät nimityksiä veteraani tai rintamaveteraani miehistä ja naisista, joilla on rintamasotilastunnus, naisille myönnetty rintamapalvelustunnus, rintamatunnus tai veteraanitunnus. Nämä tunnukset oikeuttavat moniin alennuksiin ja ilmaispalveluihin. Sotaveteraanin voi myös tunnistaa rintapielessä pidettävästä tammenlehvästä, joka tuli käyttöön 1986. Sitä jakoi aikaisemmin puolustusvoimat ja nykyisin Sotainvalidien Veljesliitto Ry.


title: Sotaveteraani

text: Suomessa sotaveteraanit olivat vielä 1970-luvulla merkittävä poliittinen voima. Vuonna 1970 eduskuntaan valittiin 43 veteraaniliiton jäsentä. Politiikassa oli mukana enemmän sotaveteraaneja kuin koskaan muulloin, ylintä johtoa myöten: Aarne Saarinen, Ahti Karjalainen, Päiviö Hetemäki, Ele Alenius, Mauno Koivisto ja Väinö Leskinen olivat kaikki sodan käyneitä miehiä. Myös Urho Kekkonen oli sotaveteraani mutta Suomen sisällissodasta. Merkittävä osa veteraaneista kannatti Kekkosta ja äänesti vasemmistoa, ja sekä Sotaveteraaniliitto että Rintamaveteraaniliitto pyrkivät luomaan ystävälliset suhteet niin Suomi–Neuvostoliitto-Seuraan kuin Rauhanpuolustajiinkin.


title: Sotaveteraani

text: Viime vuosikymmeninä on julkisuudessa ajoittain väitetty, ettei sotaveteraaneja arvostettu Suomessa aiemmin ja että nuoriso ja vasemmistolaiset, varsinkin taistolaiset, olisivat pilkanneet veteraaneja erityisesti 1960- ja 1970-luvuilla. Veteraanien muistoja tutkineen Ville Kivimäen mukaan ajatus heidän laajamittaisesta haukkumisestaan on kuitenkin pitkälti myytti. Kivimäki oudoksuu myös sitä, että veteraanien nimissä lähinnä internetin keskustelupalstoilla otetaan kantaa moniin nykyajan ilmiöihin ilman, että kirjoittajat itse olisivat veteraaneja.


title: Sotaveteraani

text: Kommunismin katoaminen Euroopasta ja Neuvostoliiton hajoaminen 1980- ja 1990-lukujen taitteessa kiinnitti huomiota kommunistisissa maissa esiintyneisiin ongelmiin. Sotaveteraanit saivat tällöin julkista arvostusta osakseen, koska yleisesti katsottiin Suomen välttyneen kommunismilta sodan ansiosta. Tutkija Markku Jokisipilän mukaan tällöin sotaveteraaneista lopullisesti tuli Suomessa kunniakansalaisia, joiden tekemiä uhrauksia on runsaasti muisteltu ja ylistetty. 2000-luvulla sotaveteraaneihin kohdistunut huomio on pysynyt suurena ja vuoden 2006 veteraanikeräys sai ennätystuloksen.


title: Sotaveteraani

text: Sotaveteraaneista halutaan joskus luoda ihannekuvaa sankareina, joiden kestokyky saavutti myyttiset ja yli-inhimilliset mitat. Ville Kivimäen kirja "Murtuneet mielet" kertoo veteraaneista, joille taistelujen paine ja stressi osoittautuivat ylivoimaisiksi kestää. Kivimäen mukaan yliampuvat sankaritarinat vähättelevät sodan kauheuksia, ja hän huomauttaa, että "jokaista Mannerheim-ristin ritaria kohden oli lähes sata psyykkisten oireiden takia hoitoon joutunutta".


title: Sotaveteraani

text: Suuri enemmistö veteraaneista selvisi sodasta mielenterveyttään menettämättä, mutta siviiliin sopeutuminen ja sotakokemusten unohtaminen oli vaikeaa kaikille. Sodan traumojen siirtymistä myös seuraaville sukupolville on tutkittu.


title: Sotaveteraani

text: 27. huhtikuuta, Lapin sodan päättymisen vuosipäivä, on Suomessa kansallinen veteraanipäivä.Suomessa toimii myös sotaveteraanitoiminnan yhteistyöelin Suomen veteraaniliittojen valtuuskunta, Veva.


title: Sotaveteraani

text: Suomen sotien lisäksi suomalaiset valmiusjoukot ovat osallistuneet rauhanturva- ja kriisienhallintaoperaatioihin. Suomalaisia sotilaita on eri operaatioissa kuollut yhteensä viitisenkymmentä. Maanpuolustuskorkeakoulu arvioi, että 1,2–3,6 % kriisinhallintaoperaatioihin osallistuneista suomalaisista (yli 400) on sairastunut traumaperäiseen stressihäiriöön. Jonkinasteisia mielenterveysongelmia esiintyy noin 15–35 prosentilla taistelukentällä olleista.


title: Sotaveteraani

text: Aliupseeriliitto piti vuonna 2011 rauhanturvaajien hoidon ja kuntoutuksen tilannetta heikkona. Ongelmia on aiheuttanut mm. puutteellinen lainsäädäntö. Puolustusministeriö ilmoitti vuonna 2013 uuden kriisinhallintaveteraaniohjelma laatimisesta.


title: Sotaveteraani

text: Suomen Rauhanturvaajaliitto, on tarjonnut vuodesta 2008 lähtien keskusteluapua ja vertaistukea valtakunnallisen tukipuhelimen kautta. Lisäksi Suomen Rauhanturvaajaliiton "Tukea kotona ja kaukana –projekti 2013–16" tarjoaa vertaistukea entisille ja nykyisille rauhanturvaajille, sekä heidän läheisilleen. Operaatioiden aikana psykososiaalista, henkistä ja hengellistä tukea antaa mm. sotilaspastori.


title: Bilbao

text: Bilbao () on kaupunki Pohjois-Espanjassa. Se on Baskimaan itsehallintoalueen suurin kaupunki ja Biskajan maakunnan pääkaupunki. Se sijaitsee Nerviónjoen varrella ja on tärkeä satama- ja teollisuuskaupunki. Bilbaon väkiluku on 345 110 (2017) ja Biskajanlahdelle ulottuvat esikaupunkialueet mukaan lukien metropolialueella asuu 1,0 – 1,1 miljoonaa ihmistä.


title: Bilbao

text: Bilbaon perusti 15. kesäkuuta 1300 Don Diego Lopez de Haro V, mutta paikalla oli ollut asutusta ja satama jo kauan sitä ennen. Kaupungin nimen alkuperää ei tunneta varmasti. 1400-luvulla Bilbaon väkiluku oli noussut lähelle kolmea tuhatta, mutta se kärsi ylhäissukujen välisistä sodista. Vuonna 1511 Bilbao sai konsulaatin ja siitä tuli Kastilian merinovillan tärkein vientisatama. Espanjan imperiumin aikana Bilbaosta tuli maan pohjoisrannikon tärkein talous- ja kauppakeskus. 1800-luvun teollisen vallankumouksen myötä kaupungin metalliteollisuus kehittyi voimakkaasti. Bilbaoon liitettiin 1800-luvun lopulla Abandon kylä, ja 1876 aloitettujen laajennushankkeiden myötä kaupungin pinta-ala kaksinkertaistui. 1900-luvun alussa Bilbao oli Espanjan vaurain kaupunki, ja siellä sijaitsivat maan tärkeimmät pankit ja vakuutusyhtiöt.


title: Bilbao

text: Bilbao oli Espanjan sisällissodassa hallituksen puolella. Francisco Francon joukot miehittivät sen kuitenkin kesäkuussa 1937. Kaupunki ei kärsinyt tappiosta, mutta sen sillat tuhottiin puolustusyrityksissä. Bilbao oli ensimmäisen Baskien autonomisen hallinnon pääkaupunki. Francon hallintokaudella kaupunki kasvoi voimakkaasti.


title: Bilbao

text: Bilbao kärsi pahoista tulvista vuonna 1983. Bilbao on 2000-luvun alussa läpikäynyt suuria kunnallisteknisiä muutoksia. Muutoksia on erityisesti aiheuttanut uusi metro ja Guggenheimin taidemuseo, jonka on suunnitellut maailmankuulu arkkitehti Frank Gehry. Liikennettä on kehitetty rakentamalla EuskoTran-raitiovaunuverkko, joka otettiin käyttöön 2002.


title: Bilbao

text: Kaupungin läpi virtaavan Nerviónjoen varrelta on vapautunut suuri määrä kiinteistöjä Bilbaon sataman siirryttyä Biskajanlahden rannalle. Muita merkittäviä rakennushankkeita ovat olleet Euskaldunan kongressikeskus ja Santiago Calatravan suunnittelema Zubizurin silta. Myös uusi rakennus Baskimaan hallituksen käyttöön on rakenteilla, ja joella sijaitsevan Zorrozaurren saaren uudisrakentamista suunnitellaan.


title: Bilbao

text: Bilbaossa on runsaasti arkkitehtonisia nähtävyyksiä, jotka ovat kävelyetäisyydellä toisistaan.


title: Bilbao

text: Bilbaon lentoaseman terminaalin on suunnitellut espanjalainen arkkitehti Santiago Calatrava, ja se otettiin käyttöön vuonna 2002.


title: Bilbao

text: Konsertti- ja konferenssikeskus Euskalduna on entisellä telakka-alueella. Rakennus muistuttaa keskeneräistä laivaa.


title: Bilbao

text: Yhdysvaltalaisen arkkitehdin Norman Fosterin suunnittelemat uuden metroverkoston sisäänkäynnit Plaza Moyúa -aukion reunalla ovat kuin kastematoja kaivautumassa maan pinnalle. Niistä käytetään suunnittelijansa mukaan nimitystä "fosteritas".


title: Bilbao

text: Frank Gehryn suunnittelema Bilbaon Guggenheim-museo avattiin 1997, ja se on ollut siitä pitäen kaupungin vetonaula. Museon lähellä olevat veistokset, kuten Louise Bourgeoisin teräshämähäkki, kuuluvat museon kokoelmiin.


title: Bilbao

text: Santiago Calatravan suunnittelema Zubizurin kävelysilta yhdistää Nerviónjoen rannat. Silta valkoisine kaarineen ei ole ollut käytännössä kovin toimiva, sillä pinnoitteena käytetty lasitiili oli sateella liukas ja se jouduttiin peittämään muovimatolla.


title: Bilbao

text: Bilbaon vanhakaupunki on Casco Viejo. Sen keskeisiä elementtejä ovat aukio Plaza Nueva sekä kirkot Catedral de Santiago ja La Iglesia de San Antón.


title: Bilbao

text: Kauppahalli Mercado de la Ribera on rakennettu 1929 ja sijaitsee vanhankaupungin laidalla. Halli on kunnostettu 2000-luvulla sisältä modernin askeettiseksi, ja vanhasta on jäljellä vain ulkokuori.


title: Bilbao

text: Bilbaon ilmasto on kuvattu taulukossa:


title: Bilbao

text: Bilbaon suosituimmat lajit ovat jalkapallo ja koripallo. Athletic Bilbao on voittanut Espanjan mestaruuden kahdeksan kertaa ja CB Bilbao Berrista on tullut nopeasti yksi Bilbaon suosituimmista joukkueista.


title: Bilbao

text: Athletic Bilbao pelaa kotiottelunsa San Mamésin stadionilla.


title: Bilbao

text: Vuonna 1970 Bilbao oli 6. suurin kaupunki Espanjassa 410 000 asukkaallaan ja kolmanneksi suurin metropolialue. Vuonna 1981 väkiluku oli 433 115. Tämän jälkeen kaupungin väkiluku on laskenut tasaisesti.


title: Pitkämiekka

text: Pitkämiekka on kenties kaikkein käytetyin lyömämiekka, ja sen juuret juontavat jälkensä historian hämäriin. Tunnetuimpia pitkämiekkoja ovat eurooppalaiset pitkämiekat ja spathat. Vastoin yleistä käsitystä taistelukentän yleisin ase ei useimpina aikoina ollut miekka, vaan keihäs.


title: Pitkämiekka

text: Eurooppalainen pitkämiekka on ajasta ja paikasta riippuen monimuotoinen yleensä kahdella kädellä käytettävä ase. Ensimmäiset pitkämiekat olivat hevosten selästä käytettäviä leveitä ja ohuita leikkaamiseen keskittyneitä miekkoja. Myöhemmin levyhaarniskojen yleistyessä pistämisestä tuli yhä yleisempää ja miekat muuttuivat sitä myöten pistoa tukemaan kapeammiksi ja paksummiksi. Näiden rinnalla käytettiin yhä sekä leikkaamiseen että pistämiseen soveltuvia miekkoja. Lyötäessä toinen käsi ohjaa asetta ja toinen antaa voimaa. Pitkämiekkaa voi käyttää myös niin sanotulla puolimiekkaotteella, jolloin toinen käsi on terällä. Tämä mahdollistaa tarkempien pistojen tekemisen, esimerkiksi haarniskan aukkoihin, sekä tietynlaisten lukkojen ja sidontojen tekemisen. Terä on joskus tätä varten teroitettu vain puolesta välistä kärkeen.


title: Pitkämiekka

text: Tyypillinen pitkämiekka painaa kilosta kahteen kiloon. Viikinkiajan miekat olivat noin kilon painoisia. Kilpien väistyessä siirryttiin käyttämään ensin yhdellä tai kahdella kädellä käytettäviä pitkämiekkoja ja myöhemmässä vaiheessa kahdenkädenmiekkoja (esimerkiksi Claymore).


title: Paavali I

text: Paavali I (venäjäksi Павел I Петрович, 1. lokakuuta 1754 Pietari – 23. maaliskuuta 1801 Pietari) oli Venäjän keisarikunnan keisari vuosina 1796–1801. Suhtautuminen Paavali I:een on ollut ristiriitaista: häntä on pidetty mielenvikaisena despoottina, mutta hän on saanut myös kiitosta ansioistaan. Hän otti vuonna 1797 käyttöön vallanperimyslait, jotka olivat käytössä Venäjän monarkian kaatumiseen 1917 asti ja kumosi säädöksen, joka antoi keisarin itse valita seuraajansa. Häntä kuitenkin pidettiin tyrannina ja hän oli epäsuosittu varsinkin aateliston keskuudessa, ja ehti hallita alle viisi vuotta ennen kuin hänet murhattiin.


title: Paavali I

text:
Paavali I oli johanniittain ritarikunnan "de facto" suurmestari vuosina 1799–1801, vaikka olikin ortodoksi.
Paavalin isä oli tsaari Pietari III ja äitinsä Pietari III:n puoliso Katariina, myöhempi Katariina II Suuri. Eräissä yksityiskirjeissään Katariina väitti, että pojan isä ei olisi ollut Pietari, vaan hänen rakastajansa kamariherra Sergei Saltykov, joka kuului ikivanhaan pajarisukuun ja oli myös sukua Romanoveille. Asiaa on nykyaikana mahdotonta todistaa. On kuitenkin todennäköistä, että Katariina valehteli ja että Pietari III oli sittenkin Paavalin biologinen isä – Paavali syntyi 1. lokakuuta 1754 eli Katariina tuli raskaaksi joko aivan joulukuun 1753 lopulla tai vuoden 1754 tammikuussa; tällöin Katariinan tiedetään olleen Pietari III:n tädin keisarinna Elisabetin luona joulun ja uudenvuoden vietossa ja hän joutui siis viettämään aikaansa rakastajiensa sijaan Pietarin kanssa. Paavali myös muistutti suuresti ulkonäöltään ja käytökseltään Pietari III:tta, ja Pietari uskoi itsekin Paavalin olevan hänen poikansa vaikka tiesikin Katariinan rakastajista.


title: Paavali I

text: Kun Paavali oli kahdeksanvuotias, hänen äitinsä kaappasi vallan ja hänet kruunattiin perinteisin menoin hallitsijaksi Moskovassa. Pietari III oli surmattu, mutta virallisen selityksen mukaan hän oli kuollut ”peräpukamien aiheuttamaan koliikkikohtaukseen”. Paavalin huoltajuus oli ainoa asia, joka oikeutti Katariina II:n hallinnon, joten Paavalin sairastuminen kruunajaisissa huoletti äitiä kovasti.


title: Paavali I

text: Kysymys vallanperimyksestä alkoi myrkyttää äidin ja pojan välejä. Jos Paavali olisi varhaiskypsä ja osoittaisi lahjakkuutta, moni aatelinen saattaisi tuntea kiusausta syöstä Katariinan vallasta ja asettaa laillisemmalta hallitsijalta tuntuvan Paavalin hänen tilalleen.


title: Paavali I

text: Katariina II valitsi poikansa opettajiksi ja kasvattajaksi kaksi hovimiestään, Grigori Orlovin ja Nikita Paninin. Panin pyrki välittämään nuorelle kruununperijälle 1700-luvun muodikkaita valistusaatteita, joiden mukaan rajoittamaton itsevaltius ja jatkuvat sodat ovat asioita joita hallitsijan tuli välttää. Hän oli toisaalta opetuksessaan epäjohdonmukainen, sillä puhui nuorelle Paavalille keskiajan ritarihengestä, Jumalan säätämästä järjestyksestä ja siitä kuinka nainen hallitsijana turmelee valtion. Lisäksi oppeihin sisältyi Preussin sotilasmahdin ihailua.


title: Paavali I

text: Grigori Orlov ja Katariina II kiusoittelivat murrosikäistä Paavalia sukupuoliasioilla. He veivät hänet vierailulle hovinaisten luo ja hänet esiteltiin eräälle nuorelle leskelle, joka synnytti Paavalille pojan. Poika Semjon Veliki valitsi sotilasuran ja liittyi Ison-Britannian laivastoon.


title: Paavali I

text: Täytettyään 18 vuotta, Paavali halusi oman hovin, poliittista valtaa ja vaimon. Hän alkoi myös elätellä ajatusta äitinsä syrjäyttämisestä. Syrjäyttämisajatuksista tietämätön Katariina II etsi pojalleen puolisoa. Hän päätyi saksalaiseen Hessen-Darmstadtin prinsessaan Wilhelminaan.


title: Paavali I

text: Wilhelminä ja Paavali kiintyivät toisiinsa, Wilhelmina kääntyi ortodoksiksi ja otti nimen Natalia Aleksejevna. Nuoret vihittiin hienoin juhlamenoin 29 syyskuuta 1773. Paavalin ja hänen äitinsä suhde oli alkanut lähentyä erityisesti Paavalin sairastelujen vuoksi, vaikka Paavali olikin äitinsä mielestä ahdasmielinen ja luotaantyöntävä. Nyt tapahtui jotain joka pilasi äidin ja pojan välit lopullisesti. Holsteinilainen diplomaatti oli yllyttänyt Paavalia juonittelemaan itsensä kanssahallitsijaksi. Nikita Panin sai Paavalin luopumaan hankkeesta joka tietenkin meni myös äidin korviin. Katariina II päätti, että Paavali ei voi saada omaa hovia, koska on paitsi hapan, myös vaarallinen.


title: Paavali I

text: Natalia oli kuitenkin Katariina II: lle pettymys tuhlaavaisuutensa vuoksi ja hänen epäiltiin olevan Paavalille uskoton. Natalian piti synnyttää esikoisensa 10. huhtikuuta 1776. Synnytys epäonnistui traagisesti. Sikiö kuoli äitinsä vatsaan ja se aiheutti tulehduksen johon Natalia kuoli. Paavali oli surun murtama ja Katariina II pahensi asiaa näyttämällä Paavalille haltuunsa saamat rakkauskirjeet, jotka Natalia oli kirjoittanut hovimiehelle.


title: Paavali I

text:
Katariina II kehotti poikaansa nyt etsimään itselleen uuden vaimon. Katse suunnattiin jälleen Saksaan ja tällä kertaa Württembergiin, jonka prinsessa Sophia Dorotheaa Paavali kävi henkilökohtaisesti kosimassa. Matkallaan hän tapasi Preussin kuninkaan Fredrik Suuren, joka ennusti, että Paavali tulee murhatuksi kuten isänsä. Sophia Dorothea kääntyi ortodoksiksi, otti nimen Maria Fjodorovna. Pariskunta vihittiin 26. syyskuuta 1776. Avioliitosta syntyi kymmenen lasta.
Katariina II onnitteli pariskuntaa avioliitosta ja rakennutti heille Tsarskoje Selon lähettyville Pavlovskin palatsin. Paavali inhosi paikkaa, sillä piti tätä jälleen osoituksena äitinsä määräilynhalusta. Esikoispoika syntyi 12. joulukuuta 1777 ja sai nimen Aleksanteri. Poika oli alusta alkaen isoäitinsä lemmikki ja sanoi harjoittavansa tätä hallitsijaksi ikään kuin oma poika ei olisi vallanperijä.


title: Paavali I

text: Venäjän ensimmäiseksi mieheksi ja tavallaan kanssahallitijakseen Katariina II nosti rakastajansa, ruhtinas Potjomkinin. 29-vuotias Paavali eli hallitusasioista syrjäytettynä eikä voinut antaa tätä anteeksi.


title: Paavali I

text: Saadakseen poikansa mielen muuttumaan Katariina II päätti antaa hänen hoidettavakseen tehtävän Itävallassa. Kun Paavali oli puolisoineen jo lähdössä matkaan, hänen opettajansa Nikita Panin syötti hänelle ajatuksen, jonka mukaan kyseessä ei olekaan vierailu, vaan syrjäyttäminen. Äitiinsä ja Potjomkiniin epäluuloisesti suhtautunut Paavali kieltäytyi lähtemästä. Taivuttelun jälkeen Paavali lähti matkalle vaimoineen ja tapasi Itävallan hallitsijan Joosef II:n. Keskusteluissaan Paavali totesi Venäjän tilanteen kauheaksi ja että Potjomkinin niska pitäisi murtaa. Keskustelujen sisältö välitettiin Katariina II:n korviin joka ei voinut puolestaan antaa niitä anteeksi. Myöhemmin omalla valtakaudellaan Paavali määräsi Potjomkinin haudan avattavaksi ja tämän luut tuhottaviksi.


title: Paavali I

text: Katariina II nimitti nyt Paavalia ja tämän puolisoa ”raskaiksi matkatavaroiksi” ja alkoi entistä enemmän kiinnittää huomiotaan Aleksanteriin, jossa näki keisarikunnan tulevaisuuden. Paavali eli omassa palatsissaan harjoittaen preussilaistyylistä rykmenttiään. Hän näki toistuvasti unta, jossa Pietari Suuri ilmestyy hänelle varoittaen hänen tulevan murhatuksi.


title: Paavali I

text: Marraskuun 5. päivänä vuonna 1796 Katariina II sai vakavan sairauskohtauksen, jonka johdosta hän oli vuoteenoma ja puhekyvytön. Oli selvää, että aikaa ei ollut kovinkaan paljon jäljellä. Ylitallimestari lähetettiin Hatsinaan hakemaan Paavali paikalle. Paavali luuli vaimonsa kanssa ensin, että ylitallimestari on lähetetty murhaamaan heidät ja kesti hetken saada Paavali vakuutettua asian oikeasta laidasta.


title: Paavali I

text: Paavalilla oli suuri halu muuttaa monta äitiinsä liittyvää asiaa. Hän ilmoitti, että oli ”kansan tahto”, että hänen isänsä Pietari III nostettaisiin haudastaan ja haudattaisiin yhdessä hänen äitinsä kanssa. Pietarin ruumis nostettiin haudastaan ja Paavali määräsi isänsä murhaajat Barjatinsin ja Orlovin kävelemään hautajaissaattueen mukana ja kantamaan tsaarin kruunua. Orlov yritti kieltäytyä vedoten korkeaan ikäänsä, mutta Paavali kehotti häntä kiittämään onneaan näin pienestä rangaistuksesta.


title: Paavali I

text: Ensimmäisenä hallintovuotenaan Paavali antoi 48 000 ukaasia. Hän aloitti armeijasta, missä Potjomkinin määräämän mukavan ja käytännöllisen univormun tilalle otettiin preussilaistyylinen, yksityiskohtia myöden hiottu univormu. Hallintonsa johtoon Paavali nimitti Pietarin kuvernöörin Aharovin, joka sai kansan suussa nimen ”terroriministeri”. Hän valvoi kaikkia Paavalin antamia määräyksiä pedantisti, puuttuen jopa pukeutumiseen. Jos Aharov näki jonkun pitävän päässä liberalismin tunnusmerkkinä pidettyä pyöreää hattua, hän määräsi tämän jalkapohjat piestäviksi. Paavali kumosi vanhan lain, jonka mukaan aatelisilla oli oikeus lyödä ja ruoskia maaorjia. Tämä herätti aatelistossa vihaa tsaarinvaltaa kohtaan ja he tunsivat itsensä nöyryytetyiksi. Tsaari rikkoi nyt vanhan yhteiskuntasopimuksen jonka mukaan hän on itsevaltias ja aateli tukee häntä, kunhan saa toimia tiluksillaan miten parhaaksi katsoo.


title: Paavali I

text: Tietoisena siitä, että Katariina oli suunnitellut seuraajakseen hänen poikaansa, Aleksanteri Pavlovitš Romanovia (myöhemmin Aleksanteri I), Paavali määräsi vuonna 1788 uuden kruununperimysjärjestyksen, jossa seuraajana oli aina vanhin pojista. Lisäksi hän antoi perhelain, jonka mukaan hallitsijasuku oli valtiollinen instituutio. Lisäksi siinä määriteltiin suvun arvonimet, -järjestys ja miten se saa tuloja.


title: Paavali I

text: Paavalin määräykset julkaistiin virallisessa lehdessä ja moni alkoi pelätä häntä. Toisaalta moni myös piti häntä naurettavana. Hän sääti lain, jonka mukaan myös aatelisto voitiin alistaa ruumiillisiin rangaistuksiin, minkä he kokivat valtavana loukkauksena. Hän oli pikkutarkka, vihainen ja rangaistuksissaan kohtuuton mikä herätti jatkuvaa epämukavuuden tunnetta ja inhoa aatelistossa. Häneltä ei ollut kukaan turvassa: yksityiskohtia myöden hiottuja preussilaisia univormuja vastustanut marsalkka Aleksandr Suvorov huomautti puuteroitujen peruukkien hyödyttömyydestä taistelukentällä ja sai lähtöpassin.


title: Paavali I

text: Venäjä laajeni Paavalin valtakaudella nykyiseen Georgiaan. Siellä sijainneet Kartli-Kakhetin ja Imeretin kuningaskunnat eivät olleet toipuneet Persian vastaisesta sodastaan ja vuonna 1800 Paavali määräsi joukkonsa marssimaan valtioihin väittäen niitä kumpaakin hallinneen kuninkaan luovuttaneen maat Venäjälle. Hänen määräyksestään muodostettiin myös venäläis-amerikkalaisen kauppakomppanian 1799, joka perusti ensimmäiset tukikohdat Alaskaan turkisten pyyntiä varten.


title: Paavali I

text: Julkisuudessa Paavali I esiintyi ankarana ja tiukkana yksinvaltiaana. Kotioloissa hän oli vaimonsa ja rakastajattarensa Nelidovan ohjailema. Yksissä tuumin naiset saivat yhteisen suosikkinsa Kurakinin suvun johtaviin asemiin. Paavalia ohjaili myös merkillinen hahmo, turkkilainen parturi Ivan Kutaisov. Katariina Suuren turkkilaisia vastaan käymässä sodassa oli Kutaisov jäänyt pikkupoikana venäläisten vangiksi. Poika kääntyi kristityksi ja Paavali oli hänen kummisetänsä. Poika lähetettiin oppiin Versaillesiin ja sieltä tultuaan hänet laitettiin Paavalin hovin palvelukseen. Kutaisovista tuli Paavalin uskottu ja hänen tehtäviinsä kuului rakastajattarien hankkiminen.


title: Paavali I

text: Naiset saivat Paavalin perustamaan ”Aateliston avustuspankin”. Hankkeesta tuli skandaali. Ranskan vallankumouksen johdosta Euroopassa liikkui omaisuutensa menettäneitä aristokraatteja. Muuan alankomaalainen pankkiiri manipuloi tsaarittaren ja Nelidovan kertomaan hankkeesta Paavalille, joka myöntyi antamaan hankkeelle rahoitusta. Alankomaalainen pankkiiri oli kuitenkin huijari, joka katosi heti rahat saatuaan.


title: Paavali I

text: Kutaisov ja Paavali viihtyivät hyvin yhdessä. He lähtivät usein yhdessä kaupungille vaunuilla, jolloin tsaari esiintyi ”inkognito”. Kutaisov, jota kutsuttiin Figaroksi, otti rakastajattarekseen erään Pietarissa eläneen ranskalaisen näyttelijättären. Hänen ystävättärensä oli ruhtinatar Gagarina, johon Paavali rakastui heti. Paavalin kerrotaan olleen rakkaudestaan innoissaan kuin lukiolaispoika. Gagarinalle ja Figaron rakastajattarelle etsittiin viereiset talot asunnoiksi ja Figaron palveluksiin tyytyväinen Paavali korotti hänet kreiviksi. Gagarina rakasti muotiin tullutta valssia, jonka Paavali oli kieltänyt Venäjällä väittäen sen olevan irstasta. Gagarinan vetoomuksia kuunneltuaan hän salli sen.


title: Paavali I

text: Paavali ihaili ritareita ja hänen oli onnistunut päästä Maltan ritarien suurmestariksi. Kun Napoleon hyökkäsi Egyptiin kesällä 1798, hän valtasi joukkoineen myös Maltan. Paavali oli heltymätön Ranskan vastustaja, sillä hän piti ranskalaisia ateisteina ja pelkäsi myös sieltä leviäviä vallankumousaatteita. Venäjä, Iso-Britannia ja Itävalta muodostivat liittokunnan, jonka oli tarkoitus hyökätä ranskalaisten kimppuun Sveitsissä ja Alankomaissa. Vanhaa marsalkka Suvorovia lepyteltiin ja hänet kutsuttiin palvelukseen vuonna 1799. Suvorovin rinnalle Pavali asetti poikansa Konstantinin.


title: Paavali I

text: Vuosina 1798–99 venäläisjoukot sotivat Aleksandr Suvorovin johdolla Italiassa ja Sveitsissä. Suvorov otti venäläiset komentoonsa Italiassa, missä he voittivat Napoleonin armeijan. Itävalta alkoi kuitenkin empiä osallisuuttaan sodassa ja Suvorov halusi erota tehtävästään. Paavali taivutteli hänet jatkamaan. Novin taistelussa Suvorov sai uuden voiton ja hallitsi Pohjois- Italiaa. Preussikin alkoi empiä osallistumistaan sotaan. Hyökkäystä jatkettiin Sveitsin alueelle, mutta Itävalta vetäytyi liittokunnasta. Venäjän ja Ison-Britannian sota Alankomaissa päättyi tappioon. Paavali komensi Suvorovin takaisin kotiin, mutta halusi haastaa kaksintaisteluun Napoleonin ja kaikki hänen kanssaan eri mieltä olevat hallitsijat ja pyysi Kutaisovia sekundantikseen. Kenraalit pitivät Paavalin käytöstä kovin omituisena.


title: Paavali I

text: Paavali teki sodasta johtopäätöksiä vedettyään äkkikäännöksen. Hän alkoi etsiä Napoleonin ystävyyttä ja harkita sotaa Isoa-Britanniaa vastaan. Ison-Britannian suurlähettiläs Withworth raportoi hallitukselleen, että Paavalia ei pidetä enää täysjärkisenä ja että hänen nykyisen rakastajattarensa Olga Żerebtsovan lähipiiri harkitsee Paavalin murhaamista. Samaan aikaan kreivi Sergei Panin tapasi Paavalin vanhimman pojan Aleksanterin, jolle ehdotettiin vallankaappausta. Aleksanteri toimisi ehdotuksen mukaan isänsä sijaishallitsijana kun hänet olisi syrjäytetty. Murhaamisesta ei puhuttu. Samaan aikaan Paavali käski varustautua Itävallan vastaiseen sotaan ja liittoutumaan Napoleonin kanssa.


title: Paavali I

text:
Paavali oli nyt täysin Napoleonin lumoissa ja tunnusti Ranskan oikeudet valloituksiin. Napoleon palautti Maltan Paavalille, vaikka saari oli brittien miehittämä. Paavali loi niin sanotun pohjoisen järjestelmän, jossa Tanska, Preussi ja Ruotsi asettuivat Isoa-Britanniaa vastaan. Lisäksi kaavailtiin mielikuvituksellista sotilasoperaatiota. Kaavailujen mukaan Ranska lähettäisi Astrahaniin 35 000 miestä, jonka jälkeen 35 000 venäläistä miestä ja 40 000 kasakkaa purjehtisivat yli Kaspian meren, marssisivat Keski- Aasian ja Afganistanin läpi Intiaan sotimaan brittejä vastaan.
Lähes koko ikänsä Paavali pelkäsi salamurhaa ja se näkyi myös hänen käytöksessään. Kun hänen vaimonsa keskusteli erään aatelismiehen kanssa, sanoi Paavali vaimolleen, että on turha kuvitella, että hän on kuin Pietari III. Vanhimpia poikiaan Aleksanteria ja Konstantinia hän kuormitti niin monilla tehtävillä, että he tuskin olivat koskaan kotonaan. Tarkoituksena oli, että väsyneet suuriruhtinaat eivät jaksa ajatella vallankaappausta. Aleksanterin valvojaksi Paavali asetti uskollisen miehensä, pelottavana pidetyn paroni Arakšejevin joka ajatusmaailmaltaan oli mahdollisimman kaukana tuolloin vielä liberaalista Aleksanterista. Kaikkien yllätykseksi miehet ystävystyivät.


title: Paavali I

text: Aatelisto vihasi Paavalia paitsi heidän oikeuksien rajoittamisen ja heille langetettujen ruumiillisten rangaistusten, mutta myös hänen naurettavan pedanttien hoviseremonioidensa vuoksi. Niiden aikana piti vallita täydellinen hiljaisuus. Kun keisarin edessä polvistuttiin, piti kuulua ääni, joka osoitti että polvi todella kopahti lattiaan ja suun piti todella suudella Paavalin kämmentä. Virheistä rangaistiin todella ankarasti. Hoviväki pelkäsi, että pienenkin virheen johdosta heidät herätetään keskellä yötä, viedään vaunuihin ja vaunut vievät kohti Siperiaa. Tällainen ilmapiiri oli osaltaan luomassa henkeä salaliitolle.


title: Paavali I

text: Epäluuloinen ja pelokas Paavali ryhtyi rakennuttamaan itselleen turvallisempaa palatsia, Mikaelinlinnaa. Kun Pavlovskin palatsissa annettiin aiheeton palohälytys, otti Paavali miekkansa esiin ja oli valmis puolustamaan itseään. Rauhoituttuaan hän määräsi kaksi sotilasta ruoskituttaviksi silmiensä alla syyttäen heitä pelottelusta. Poikaansa Aleksanteriin hän suhtautui tästä lähtien entistäkin ynseämmin. Vuoden 1800 alkupuolella mitään salaliittoa ei vielä ollut. Hänellä oli ympärillään luottomiehiä, kuten vakoilupäällikkö Rostoptšin ja Hatsinan tilusten hoitaja Oboljaninov. Yksi kerrallann Paavali kuitenkin erotti ja loukkasi luottomiehiään ja nimitti heidän tilalleen miehiä, jotka kantoivat hänelle kaunaa. Salaliitto alkoi vähitellen muotoutua kun Pietarin kaupungin kenraalikuvernööriksi nimitettiin Peter von der Pahlen.


title: Paavali I

text: Paavalin salamurhaan oli sekaantunut myös hänen poikansa Aleksanteri I. Von der Pahlen antoi Aleksanterille epämääräisiä lupauksia Paavalin hengen säilyttämisestä, hänet siirrettäisiin loppuelämäkseen maaseutupalatsiin ja Aleksanteri toimisi sijaishallitsijana. Hän myös kertoili epämääräisen laveasti, että jos Paavalia ei syrjäytetä, Pietarissa alkaa viattomien ihmisten surmaaminen ja joukkokarkotukset. Aikaisemmin oli kreivi Sergei Panin väläytellyt samankaltaisesta suunnitelmasta.


title: Paavali I

text: Heti vuoden 1801 ensimmäisinä viikkoina Paavali määräsi karkotettavaksi Siperiaan 16 upseeria. Von der Pahlen ryhtyi palaamaan monimutkaista peliä, jossa voittona olisi Paavalin syrjäyttäminen. Hän tarvitsi puolelleen Paavalin luottomiehen, Figaron. Se onnistui monimutkaisen avioliittojärjestelyn kautta, jolloin Figaron tytär pääsi naimisiin ylhäisaatelisen kanssa. Sitten von der Pahlen ilmoitti Paavalille, että hänen poikansa, Aleksanteri ja Konstantin ovat salaliitossa isäänsä vastaan. Paavali ryhtyi miettimään pojilleen rangaistusta ja von der Pahlen varoitti Aleksanteria. Aleksanteri kertoi häntä uhkaavasta aiheettomasta rangaistuksesta ja häntä kannattaneet 200 upseeria liittyivät salaliittoon.


title: Paavali I

text: Helmikuun 1. päivänä Paavali muutti perheineen vastavalmistuneeseen ja turvallisena pitämäänsä Mikaelinlinnaan. Turvallisuus oli kuitenkin kiinni vartijoista ja von der Pahlen oli päässyt turvallisuusvastaavaksi. Hän tiesi linnan päivittäiset salasanat sekä kulkureitit ja valtaosa Paavalin adjutanteista oli saatu mukaan salaliittoon. Hän sai myös ulkoasianministerin ja postilaitoksen virat itselleen. Postilaitoksen johtajana hänellä oli valta avata kirjeitä.


title: Paavali I

text: Aina varuillaan oleva Paavali oli todennäköisesti saanut selville tulevasta vallankaappauksesta. Hän puhui itse tekevänsä kaappauksen jolla tekee lopun suuraateliston vallasta ja kutsui luottomiehensä Arakšejevin takaisin palvelukseensa. Tämä sai salaliittolaiset kiirehtmään. Aleksanteri ehdotti, että kaappaus tehtäisiin päivänä, jolloin hänen rykmenttinsä olisi Mikaelinlinnan vahtivuorossa.


title: Paavali I

text: Von der Pahlenin piti punoa vielä pari pientä juonta ja ansa oli valmis laukeamaan. Hän väitti, että Aleksanterin ja Konstantinin lisäksi Paavalin puoliso Maria olisi juonessa mukana ja tämän asuinhuoneisto piti lukita. Lisäksi hän väitti, että Aleksanterin rykmentin lisäksi Mikaelinlinnaa vahtiva hevosrykmentti olikin täynnä tsaarin henkeä kärkkyviä jakobiineja. Paavali uskoi von der Pahlenin väitteet. Salaliittolaiset, noin kuusikymmentä miestä, juhlivat Talvipalatsissa. Mukana oli Paavalin henkilökohtaisesti pahoinpitelemiä aatelisia, nuoria perustuslaillisia ja pelkkiä tappelunhaluisia kovanaamoja. Osa joi itsensä kovaan humalaan. Varhain aamuyöllä joukko ryntäsi Mikaelinlinnaan. He pääsivät nopeasti tsaarin makuuhuoneen ovelle ja heidän huutonsa herätti Paavalin, joka yritti paeta vaimonsa huoneistoon. Turhaan, sillä ovi oli salaliittoepäilyjen vuoksi lukittu. Paavalille huudettiin, että Aleksanteri on nyt tsaari Aleksanteri I ja Paavali on nyt pidätetty. Paavali yritti paeta ja se oli merkki luultavasti ennakolta sovitulle tapporyhmälle. Paavali menetti henkensä äärimmäisen julman pahoinpitelyn seurauksena.


title: Paavali I

text: Aleksanteri istui julmien tapahtumien aikana Mikaelinlinnan alakerrassa ja kreivi Zubov tuli niiden päätyttyä toteamaan lakonisesti Aleksanterille, että ”Kaikki on ohi”. Aleksanteri ei ensiksi ymmärtänyt mistä on kyse, mutta kun häntä puhuteltiin arvonimellä ”teidän majesteettinne”, hän ymmärsi. Aleksanteri lyyhistyi surusta ja epätoivosta ja itki, että nyt kaikki pitävät häntä isänsä murhaajana. Von der Pahlen käski häntä tylysti lopettamaan lapsellisuuksista jankuttamisen. Aleksanteri puhui lopun ikäänsä, että luuli tulevansa isänsä sijaishallitsijaksi.


title: Paavali I

text: Aleksanteri otti nyt kaartin komentoonsa, mutta edessä oli vielä vaikein, eli kertominen asiasta omalle äidille. Marialle yritettiin selittää, että kyseessä on ollut sairaskohtaus, mutta hän ei uskonut, eikä häntä päästetty katsomaan miehensä ruumista. Aleksanterin oli vaikeata kertoa asiasta myös omalle puolisolleen ja syyllisyydentunteet isän kohtalosta seurasivat häntä läpi loppuelämän. Hän myös syytti salaliittolaisia huijaamisesta ja hänen nuoruutensa ja kokemattomuutensa hyväksikäytöstä.


title: Paavali I

text:
Tavallinen kansa ei voinut hyväksyä pyhänä pitämänsä tsaarin murhaamista. He lähettivät tsaarin leskelle ikoneja ja sitaatin Raamatusta, jossa kysytään kuinka hyvin käykään kuninkaanmurhaajalle. Von der Pahlen vaati ikonit hävitettäviksi, mutta Aleksanteri karkotti hänet Baltiaan. Vähin erin myös muut salaliittolaiset karkotettiin Pietarista. Yhtäkään murhaajista ei kuitenkaan asetettu syytteeseen. Tsaarinvallan loppuun asti Paavalin kuolinpäivänä koko hallitsijaperhe kokoontui Paavalin muistojumalanpalvelukseen.
Henkilönä Paavali oli monisyinen. Hän oli vilpittömän uskonnollinen, osasi olla hyväntahtoinen ja pyrki edistämään oikeudenmukaisuutta. Hän halusi olla ritarillinen ja osasi joskus jopa nauraa itselleen; kun paljastui, että eräs hovimies harrasti karikatyyrien piirtelyä niin Paavali pyysi saada karikatyyrin itsestään. Piirrokselle hän nauraa hohotti. Tsaari Nikolai I muisteli myöhemmin isäänsä ja sanoi hänen olleen lasten kanssa tavattoman hauska ja hän oli leikkinyt mielellään heidän kanssaan.


title: Paavali I

text: Paavalin luonteen varjopuolet aiheuttivatkin hankaluuksia. Hän oli monessa asiassa vaimonsa ja rakastajattarensa ohjailema ja he saivat hänet muuttamaan päätöksiään moneen kertaan. Hän oli erittäin usein ärsytysherkkä ja ärtyisä ja vaati määräystensä noudattamista aina naurettavuuksiin menevällä pedanttisuudella. Hän epäili kaikkia ja kaikkea ja antoi virheistä täysin kohtuuttomia rangaistuksia.


title: Tsasouna

text: Tsasouna tai tšasouna eli säässynä on ortodoksisesta rukoushuoneesta Karjalassa käytetty termi. Tsasouna-sana tulee venäjän sanasta "tšasovnja" () ’kappeli’, joka edelleen juontuu sanasta "tšas" () ’tunti, hetki’, joka viittaa tsasounissa toimitettuihin noin tunnin pituisiin hetkipalveluksiin.


title: Tsasouna

text: Rukoushuonetta ei ole vihitty kirkoksi, eikä sen alttaripöydän alla ole pyhäinjäännöstä. Hetkipalveluksen voi suorittaa maallikkokin papin puuttuessa, ja siksi tsasounia syntyi seurakuntien laitamille syrjäisten seutujen ortodoksisten asukkaitten käyttöön hetkipalveluksien pitopaikaksi. Tsasounia on sotien jälkeisinä vuosikymmeninä rakennettu eri puolille Suomea.


title: Tsasouna

text: Venäjällä harvaan asutuilla alueilla, kuten Arkangelin kuvernementeilla, maallikkojen pitämät jumalanpalvelukset tarjosivat mahdollisuuden poliittisista syistä Venäjän sydänalueilta poistuneille vähemmistöille keskushallinnon ohjaamasta papistosta riippumattomampaan hengenelämään.


title: Tsasouna

text: Tsasounat ovat perinteisesti puurakenteisia. Jos tällainen rakennus on tehty kivestä tai tiilestä, sitä sanotaan tavallisesti kappeliksi.


title: Jacques Villeneuve

text: Jacques Joseph Charles Villeneuve O.Q. (s. 9. huhtikuuta 1971, Saint-Jean-sur-Richelieu, Québec, Kanada) on kanadalainen autourheilija. Hän on CART-sarjan mestari kaudelta 1995 ja Formula 1 -sarjan mestari kaudelta 1997. Jacques Villeneuven isä oli F1-kuljettajana myös tunnettu Gilles Villeneuve (k. 1982).


title: Jacques Villeneuve

text: Villeneuve on ensimmäinen ja toistaiseksi ainoa F1-mestaruuden voittanut kanadalainen. Mestaruuden ansiosta Villeneuve on menestynein kanadalainen F1-kuljettaja. Toisena on hänen isänsä, Gilles Villeneuve. Jacques Villeneuve on Gilles Villeneuven lisäksi ainoa kanadalainen F1-kuljettaja, joka on voittanut F1-kilpailuja.


title: Jacques Villeneuve

text: Villeneuven menestys F1:ssä oli parhaimmillaan uran alussa hänen ollessaan Williams-tallin kuljettaja vuosina 1996–1998.


title: Jacques Villeneuve

text: Villeneuven tie F1-luokkaan oli poikkeuksellinen. Hän jätti kokonaan karting-vaiheen väliin ja siirtyi 16-vuotiaana rata-autokilpailuihin. Ensimmäinen rata-auto oli Formula Ford 1600 ja ensimmäinen ralli mihin hän otti osaa oli Alfa Italian Tourism Championship.


title: Jacques Villeneuve

text: Villeneuve ajoi CART-sarjassa vuosina 1994 ja 1995. Vuonna 1995 hän voitti sarjan mestaruuden. Hän voitti mestaruusvuotenaan tunnetun Indianapolisin 500 mailin ajon.


title: Jacques Villeneuve

text: Villeneuve ajoi Williams-uransa kahtena ensimmäisenä vuotena kaikki uransa yksitoista voittoa ja neljää lukuun ottamatta jokaisen palkintopallisijansa.


title: Jacques Villeneuve

text: Kausi oli Villeneuven läpimurto. Villeneuve ajoi debyyttikilpailussaan paalupaikalle ja oli voittaa koko kisan. Hänen autonsa lämmöt nousivat kuitenkin liikaa, ja hän joutui päästämään tallikaverinsa Damon Hillin ohitseen sijoittuen itse toiseksi. Kauden aikana hän onnistui voittamaan neljä kilpailua ja oli yksitoista kertaa palkintopallilla. kokonaispisteissä hän sijoittui MM-sarjan toiseksi.


title: Jacques Villeneuve

text: Kaudella Villeneuve kävi mestaruustaistelua Ferrarin Michael Schumacherin kanssa. Villeneuve voitti seitsemän osakilpailua ja oli kahdeksan kertaa palkintopallilla. Viimeisessä kilpailussa Schumacher törmäsi tahallaan Villeneuveen tämän yrittäessä ohittaa hänet, mutta epäonnistui ja joutui itse keskeyttämään. Tapauksen takia Schumacher menetti hänelle kuuluvan MM-sarjan kakkostilan, joka meni Schumacherin rangaistuksen vuoksi Villeneuven silloiselle tallikaverille Heinz-Harald Frentzenille. Schumacherin keskeytettyä kilpailun Villeneuve pystyi jatkamaan vaurioituneella autollaan maaliin kolmannella sijalla, mikä ratkaisi maailmanmestaruuden Villeneuven hyväksi.


title: Jacques Villeneuve

text: Kausi ei sujunut enää entiseen malliin Williamsin siihenastisen moottorivalmistajan Renault'n ja teknisen suunnittelijan Adrian Neweyn jätettyä tallin. Villeneuve sijoittui vasta MM-sarjan viidenneksi. Hän onnistui nousemaan palkintopallille kauden aikana kahdesti, koska auto ei ollut aivan McLarenin ja Ferrarin tasoa.


title: Jacques Villeneuve

text: Villeneuve päätti vaihtaa seuraavaksi kaudeksi uuteen BAR-talliin, jossa oli mukana hänen ystäviään.


title: Jacques Villeneuve

text: Kaudeksi hän siirtyi suurella budjetilla aloittaneeseen British American Racing (BAR) -talliin, jota johti Villeneuven hyvä ystävä Craig Pollock. Villeneuve jatkoi tallissa kaudelle saakka, muttei saavuttanut odottamaansa menestystä. Ensimmäisellä BAR-kaudellaan hän keskeytti 12 kauden 16:sta kilpailusta, eikä saavuttanut yhtäkään pistettä.


title: Jacques Villeneuve

text: Kausi oli Villeneuven paras kausi BAR-tallissa. Tuolloin Villeneuve saavutti 17 MM-pistettä ja sijoittui sarjan kokonaispisteissä seitsemänneksi. Koko BAR-urallaan hän onnistui saavuttamaan vain kaksi palkintopallisijoitusta, jotka jäivät hänen uransa viimeisiksi.


title: Jacques Villeneuve

text: Villeneuve piti välivuotta kaudella , mutta teki paluun kauden kolmeen viimeiseen kilpailuun päästyään Renault'lle korvaamaan potkut saanutta Jarno Trullia. Lähes vuoden kestänyt tauko näkyi Villeneuven ajamisessa, ja hänen tuloksensa olivat vaatimattomia. Pisteitä Villeneuve ei saavuttanut.


title: Jacques Villeneuve

text: Kaudeksi hän siirtyi Sauber-tallin kilpakuljettajaksi. Kausi ei tuottanut hänelle suurempaa menestystä ja varsinkin kauden alku oli Villeneuvelle erityisen vaikea. Sen vuoksi huhut Villeneuven mahdollisista potkuista käynnistyivät taas tiedotusvälineissä. Kauden loppupuolella kanadalainen kuitenkin paransi suorituksiaan ja onnistui keräämään lopulta yhdeksän MM-pistettä.


title: Jacques Villeneuve

text: Villeneuve oli tehnyt Peter Sauberin kaksivuotisen sopimuksen ennen kauden 2005 alkua, mutta BMW:n ostettua Sauber-tallin osake-enemmistön, talli muuttui BMW Sauberiksi. Villeneuven sopimuksen pitävyyttä puitiin mediassa pitkään. Tiedotusvälineissä oltiin jo välillä varmoja, että BMW oli halukas purkamaan kanadalaisen sopimuksen ja etsimään hänelle korvaajaa. Voimakkaimmin Villeneuven paikkaajaksi veikattiin Heikki Kovalaista. Ennen kauden alkua BMW:n tallipäällikkö Mario Theissen ilmoitti kuitenkin Villeneuven ajavan tallissa alkavalla kaudella.


title: Jacques Villeneuve

text: Kauden 2006 alussa Villeneuve ajoi pirteämmin kuin edellisellä kaudella ja pystyi kilpailemaan tasavertaisesti tallikaveriaan Nick Heidfeldia vastaan. Varsinkin aika-ajoissa Villeneuve esitti hyviä otteita. Niissä hän löi saksalaisen 7-5. Yllättäen Saksan GP:n jälkeen BMW kuitenkin tiedotti Villeneuven loukkaantuneen kilpailussa tapahtuneessa ulosajossa ja testikuljettaja Robert Kubican korvaavan hänet Unkarin osakilpailussa.


title: Jacques Villeneuve

text: Vaikka virallisten tietojen mukaan Villeneuve olikin loukkaantunut, silti yleisesti tiedettiin Jacquesin uran BMW:llä tulleen tiensä päähän. Lopullinen varmistus asialle oli BMW:n Unkarin kisan jälkeen tekemä ilmoitus siitä, että Kubica ajaa BMW:llä kauden loput kisat. Saksan osakilpailu 2006 jäi näin ollen Villeneuven uran viimeiseksi.


title: Jacques Villeneuve

text: Kauden 2009 aikana Villeneuve ilmoitti olevansa jälleen kiinnostunut F1-sarjassa ajamisesta. Hän vetosi siihen, että uusien sääntöjen ansiosta hänellä olisi mahdollisuus tähän. Myös MM-sarjaan kaudelle 2010 mukaan tulleet kolme uutta tallia olisivat saattaneet helpottaa hänen paluutaan. Villeneuve ei kuitenkaan ajanut kaudella 2010.


title: Jacques Villeneuve

text: Vuonna 2007 Villeneuve osallistui Le Mansin 24 tunnin ajoon Peugeot 908 HDi FAP -autolla, jota hän ajoi yhdessä espanjalaisen Marc Genén ja ranskalaisen Nicolas Minassianin kanssa. Kisaa oli jäljellä noin 100 minuuttia, kun Minassianin ajaessa autoa siihen iski öljynpaineen vuoto ja talli joutui keskeyttämään varikkopysähdyksestä huolimatta. Kilpailun voitti Audi R10:llä ajaneet Frank Biela, Emanuele Pirro ja Marco Werner.


title: Jacques Villeneuve

text: Villeneuve osallistui myös vuoden 2008 Le Mansin 24 tunnin ajoon, jossa hän sijoittui tällä kertaa toiseksi. Kuljettajakolmikko johti kisaa useita tunteja, mutta menettivät johtonsa sateen myötä, 15 tunnin kohdalla käydyn varikkopysähdyksen aikana. Kilpailun voitti Audi Sport Team Joestilla ajaneet Allan McNish, Rinaldo Capello ja Tom Kristensen.


title: Jacques Villeneuve

text: Villeneuve siirtyi vuonna 2007 Bill Davis Racing -talliin ja testasi ensimmäistä kertaa 10. syyskuuta 2007 NASCAR-autoa Talladegassa. Ensimmäisen kilpailunsa hän ajoi 22. syyskuuta Las Vegasissa, jossa Villeneuve sijoittui aika-ajoissa seitsemänneksi, mutta kilpailussa hän sijoittui kolaroinnin myötä vasta sijalle 21. Villeneuve ajoi kauden viimeiset seitsemän kilpailua Bill Davis Racingin Toyota Tundra -autolla NASCAR Craftsman Truck -sarjassa, jossa hän sijoittui sijalle 59 keräten yhteensä 615 pistettä. Villeneuve ajoi myös kaksi kilpailua Nextel Cupissa. Villeneuven tarkoituksena on osallistua samaan sarjaan myös vuonna 2008.


title: Jacques Villeneuve

text: Jäätyään ilman sponsoria NASCAR Sprint Cup -sarjassa Villeneuve siirtyi ajamaan kilpaa vuoden 2008 Speedcar-sarjan viimeisiin kisoihin. Hän jatkaa sarjassa myös kaudella 2009 siirtyessään Speedcar Teamista Durango-talliin.


title: Jacques Villeneuve

text: Villeneuve on kirjoittanut omia kappaleitaan jo kilpaillessaan Japanissa alemmissa luokissa. Kuitenkin vasta vuonna 2006 hän julkaisi ensimmäisen kaupallisen singlensä, nimeltään ”Accepterais-tu”. Vuonna 2007 julkaistiin Villeneuven esikoisalbumi "Private Paradise".


title: Reaktioyhtälö

text: Reaktioyhtälö on kemiallisiin merkkeihin ja kaavoihin perustuva kemiallisten reaktioiden merkitsemistapa, johon on merkitty vasemmalle puolelle reaktion lähtöaineet ja oikealle puolelle reaktiotuotteet. Lisäksi reaktioyhtälöön merkitään kertoimet, jotka osoittavat, missä suhteissa eri aineiden molekyylejä tai ioneja reaktioon osallistuu. Hieman muunnetussa muodossa reaktioyhtälöitä käytetään myös ydinreaktioiden kuvaamiseen.


title: Reaktioyhtälö

text: Kemiallisen reaktioyhtälön muodostavat toisaalta lähtöaineiden, toisaalta reaktiotuotteiden kemialliset kaavat. Reaktioyhtälöön merkitään nuoli, joka erottaa toisistaan lähtöaineiden ja reaktiotuotteiden kaavat. Reaktionuolia on käytössä useita. Yhteen suuntaan etenevää reaktiota kuvataan yksisuuntaisella nuolella (→), olosuhteista riippuen kumpaan tahansa suuntaan tapahtuvaa reaktiota kuvataan kahdella vastakkaisuuntaisella nuolella ja tasapainoreaktion tapauksessa käytetään kaksisuuntaista puolinuolta (formula_1). Kaksipäistä nuolta (↔) käytetään reaktiomekanistisissa esityksissä kuvaamaan elektronien delokalisaatiota. Jos lähtöaineita ja/tai reaktiotuotteita on useita, niiden väliin kirjoitetaan plus-merkki (+).


title: Reaktioyhtälö

text: Esimerkiksi reaktio, jossa kaksiatominen vetymolekyyli ja happiatomi yhtyvät muodostaen vettä, voitaisiin merkitä näin:


title: Reaktioyhtälö

text: missä H tarkoittaa vetyä ja O happea. Happea ei kuitenkaan juuri esiinny luonnossa yksiatomisena vaan kaksiatomisina molekyyleinä O. Yksi H- ja yksi O-molekyyli eivät kuitenkaan voi reagoida muodostaen vesimolekyyliä, koska tällöin happiatomien lukumäärä ei säilyisi. Tämän vuoksi reaktioyhtälö on tasapainotettava jäljempänä selostetulla tavalla.


title: Reaktioyhtälö

text: Reaktioyhtälöissä kemiallisten kaavojen jälkeen merkitään usein myös suluissa aineiden olomuodot, jolloin (s) tarkoittaa kiinteää ainetta, (l) nestettä, (g) kaasua ja (aq) veteen liuennutta ainetta.


title: Reaktioyhtälö

text: Toisin kuin ydinreaktioissa, kemiallisissa reaktioissa alkuaineet eivät muutu toisiksi alkuaineiksi, vaan jokaisen alkuaineen lukumäärä säilyy. Myös mahdollisten sähkövarausten kokonaismäärä säilyy. Tämän vuoksi kemiallisiin reaktioyhtälöihin merkitään yhdisteiden kaavojen eteen kertoimet, jotka osoittavat, missä suhteessa eri aineiden molekyylejä osallistuu reaktioon.


title: Reaktioyhtälö

text: Koska esimerkiksi happi ja vety esiintyvät molemmat kaksiatomisina molekyyleinä, tarvitaan kaksi vetymolekyyliä, jotta ne voisivat reagoida yhden happimolekyylin kanssa muodostaen vettä, ja tällöin syntyy kaksi vesimolekyyliä. Niinpä tämän reaktion yhtälö on kirjoitettava muotoon:


title: Reaktioyhtälö

text: Tällä tavoin yhtälö on tasapainotettu, sillä sen molemmilla puolilla on yhteensä neljä vety- ja kaksi happiatomia.


title: Reaktioyhtälö

text: Vastaavasti metaanin (CH) palamisen reaktioyhtälö on


title: Reaktioyhtälö

text: Tämä osoittaa, että yhden metaanimolekyylin palamiseen tarvitaan kaksi molekyyliä happea, ja tällöin syntyy yksi molekyyli hiilidioksidia (CO) ja kaksi molekyyliä vettä (käytännössä vesihöyryä, HO(g). Reaktioyhtälön molemmilla puolilla on yksi hiili- (C), neljä vety- (H) ja kaksi happiatomia (O).


title: Reaktioyhtälö

text: Reaktioyhtälöiden kertoimet voivat olla suurempiakin, niinpä esimerkiksi valkoisen fosforin (P) palamisen reaktioyhtälö on


title: Reaktioyhtälö

text: Monimutkaisempienkin reaktioiden kertoimet voidaan laskea lineaaristen yhtälöryhmien avulla.


title: Reaktioyhtälö

text: Monet aineet, ioniyhdisteet, koostuvat positiivisista ja negatiivisista ioneista, jotka liuoksissa esiintyvät toisistaan erillisinä. Tällöin monissa reaktioissa vain ionit reagoivat keskenään ja voivat esimerkiksi muodostaa saostumia, jos eri aineiden liuoksia sekoitetaan keskenään. Jos esimerkiksi kalsiumkloridi- ja hopeanitraattiliuokset sekoitetaan, syntyy hopeakloridia, joka saostuu, koska se ei liukene veteen. Jos aineiden ioniluonnetta ei oteta huomioon, reaktioyhtälö on seuraava:


title: Reaktioyhtälö

text: Koska kyseessä kuitenkin ovat ioniyhdisteet, tässä esiintyvät liuenneiden aineiden kaavat korvataan usein vastaavien ionien kaavoilla, jolloin reaktioyhtälö kokonaisuudessaan on:


title: Reaktioyhtälö

text: Kun kuitenkaan kalsium- (Ca) ja nitraatti-ionit (NO) eivät muutu reaktiossa miksikään, ne voidaan jättää reaktioyhtälöstä pois, jolloin se saa muodon:


title: Reaktioyhtälö

text: mikä voidaan esittää myös supistetussa muodossa:


title: Reaktioyhtälö

text: Happojen liuoksissa esiintyy oksoniumioneja (HO) ja emästen liuoksissa hydroksidi-ioneja (OH). Vahvana happona esimerkiksi vetykloridi (suolahappo) ei esiinny vesiliuoksessa HCl-molekyyleinä, vaan se reagoi veden kanssa seuraavasti:


title: Reaktioyhtälö

text: Jos ionien muodostumista ei oteta huomioon, vetykloridin ja natriumhydroksidin välinen neutraloituminen voidaan esittää seuraavalla reaktioyhtälöllä:


title: Reaktioyhtälö

text: Ionireaktiona vastaava reaktioyhtälö on kuitenkin


title: Reaktioyhtälö

text: tai koska natrium- ja kloridi-ionit eivät osallistu reaktioon, se voidaan lyhentää muotoon


title: Reaktioyhtälö

text: Koska protoni kuitenkin on vain löyhästi kiinni oksoniumionissa, reaktioyhtälöissä on usein tapana korvata se vetyionilla, jolloin vastaava yhtälö saa muodon


title: Reaktioyhtälö

text: Tämä yhtälö kuvaa minkä tahansa hapon ja emäksen neutraloitumista vesiliuoksessa.


title: Reaktioyhtälö

text: Samaan tapaan kuin kemiassa, käytetään reaktioyhtälöitä myös ydinfysiikassa kuvaamaan ydinreaktioita. Tällöin kuitenkin alkuaineet muuttuvat toisiksi alkuaineiksi, mutta nukleonien kokonaislukumäärä ja sähkövaraus säilyvät. Koska samankin alkuaineen eri isotoopit käyttäytyvät ydinreaktioissa eri tavalla, on niiden massaluvut aina merkittävä alkuaineen kemiallisen merkin edelle. Usein merkitään lisäksi alkuaineen järjestysluku eli protonien lukumäärä massaluvun alle.


title: Reaktioyhtälö

text: Niinpä esimerkiksi radium-226 merkitään joko Ra tai Ra. Sen alfahajoamista esittää reaktioyhtälö:


title: Reaktioyhtälö

text: Tässä sekä järjestys- että massalukujen summa on kummallakin puolella sama, koska protoni ei muutu neutroniksi eikä päinvastoin. Sen sijaan beetahajoamisessa yksi ytimen neutroneista hajoaa protoniksi sekä elektroniksi ja antineutriinoksi, josta kaksi jälkimmäistä poistuvat ytimestä. Esimerkiksi radiohiilen (hiili-14:n) beetahajoamisen reaktioyhtälö on


title: Taustasäteily

text: Taustasäteily voi viitata seuraaviin:


title: Häkkinen

text: Häkkinen on suomalainen sukunimi, joka on muun muassa seuraavilla henkilöillä:


title: Leon

text: Leon, León tai Léon voi tarkoittaa ainakin seuraavia: